qundao/data-zh-poetry huggingface dataset:
听钟鸣
作者：宋琬
朝代：清
体裁：古风

听钟鸣，所听非一声。一声才到枕，双泪忽纵横。白头老乌作鬼语，群飞哑哑还相惊。明星落，悲风哀。关山宕子行不返，高楼思妇难为怀。何况在罗网，夜半闻殷雷。无糜复无褐，肠内为崩摧。听钟鸣，心独苦。狱吏抱钥来，不许吞声哭。
吴六益招饮梅花书屋分韵·其一
作者：宋琬
朝代：清
体裁：五言律诗

先生元北郭，卜筑见西山。花影共成幄，莺声独闭关。酒从田父贳，诗让布衣閒。风格君偏老，黄初大历间。
吴六益招饮梅花书屋分韵·其三
作者：宋琬
朝代：清
体裁：五言律诗

自尔匡庐返，文章转益工。乱峰收杖底，瀑布在斋中。画壁游宗炳，清樽对孔融。论文吾不逮，暮齿幸相同。
吴六益招饮梅花书屋分韵·其二
作者：宋琬
朝代：清
体裁：五言律诗

野棠才覆槛，春水欲平阶。高隐羡之子，狂歌许我侪。人伦宗有道，姓字隶无怀。采药横山曲，长镵与尔偕。
吴六益招饮梅花书屋分韵·其四
作者：宋琬
朝代：清
体裁：五言律诗

共着寻山屐，来看注水经。柳摇书幌碧，竹影酒杯青。胜地过濠濮，知音忆敬亭。何由对明烛，高话问三星。
吴园次招同白仲调邓孝威王惟夏孙坦夫介夫泛舟夹山漾分韵
作者：宋琬
朝代：清
体裁：七言律诗

杪秋风物莽萧疏，太守行厨载酒初。乌桕新红迎屐齿，青山积翠湿巾车。上方佛阁烟才暝，隔岸人家画不如。更欲寻源迷去所，且停五马问樵渔。
吴门送单汉平归试·其一
作者：宋琬
朝代：清
体裁：五言律诗

乡国谁同调，怜君颇似侬。壮怀看短剑，览胜策孤筇。风采张思曼，文章陆士龙。三秋应得意，书札寄芙蓉。
吴门送单汉平归试·其二
作者：宋琬
朝代：清
体裁：五言律诗

龙舟喧竞渡，鹤涧喜同游。以尔思归引，牵余作客愁。蒹葭京口泽，鸿雁㟙湖秋。定有池塘句，还应慰敝裘。
呈吴雪航侍御·其一
作者：宋琬
朝代：清
体裁：七言律诗

神羊五色映台乌，封事朝传帝曰都。阊阖一开回白笔，疮痍频哭为黄图。竞看桓典乘骢出，亲见朱云绕陛呼。清问伫闻咨大计，卿云歌烂一愁无。
呈吴雪航侍御·其二
作者：宋琬
朝代：清
体裁：七言律诗

新丰庐井尚依然，上客登朝补衮年。抗疏屡移玄武仗，采风先奏野鸿篇。西方未息悬车役，天下犹徵算口钱。闻道近来忧太傅，可无挥泪圣人前。
告齿六言戏用成语·其一
作者：宋琬
朝代：清
体裁：六言诗

礼乐吾从先进，松柏人称后凋。胡为中道弃予，不随曳杖逍遥。
告齿六言戏用成语·其七
作者：宋琬
朝代：清
体裁：六言诗

持粱刺肥如梦，放饭流歠可嗟。老之将至云尔，万钟于我何加。
告齿六言戏用成语·其三
作者：宋琬
朝代：清
体裁：六言诗

贫贱人之所恶，陈蔡皆不及门。莫怨畜我不卒，汝于知己少恩。
告齿六言戏用成语·其二
作者：宋琬
朝代：清
体裁：六言诗

舍鱼而取熊掌，食肉岂须马肝。未见秦庭逐客，奈何陶令辞官。
告齿六言戏用成语·其五
作者：宋琬
朝代：清
体裁：六言诗

出门当复何之，少坐吾当语女。伏波穷且益坚，长孺麾之不去。
告齿六言戏用成语·其六
作者：宋琬
朝代：清
体裁：六言诗

堪叹晨星落落，愿留夏屋渠渠。纵使同归于尽，犹似我生之初。
告齿六言戏用成语·其四
作者：宋琬
朝代：清
体裁：六言诗

吉语唇亡齿寒，老态捉襟露肘。饮食鲜能知味，太息微君之故。
周宿来携酒同钱黍谷慰问赋谢
作者：宋琬
朝代：清
体裁：七言绝句

故人怜我欲招魂，载酒能忘法吏尊。况有公荣对风雪，恍疑车马在柴门。
周比部澹岩尊君寿
作者：宋琬
朝代：清
体裁：五言排律

海内论耆旧，西京有令闻。家声齐二华，物望属三君。轩冕心无系，烟霞意自殷。卜居邻甪里，授业比河汾。老借芝为饵，閒将酒策勋。车箱春倚杖，仙掌晓看云。绕膝鹓鸾集，全身麋鹿群。种花微语后，读易到宵分。白社高贤共，青箱奕叶芬。凤池推骥子，驹齿画龙文。南极星何皎，东邻醉欲醺。囊中餐绿玉，天诏下玄纁。此日登堂客，笙歌日未曛。
周釜山邀同诸子宴集机山草堂
作者：宋琬
朝代：清
体裁：七言律诗

君家草堂何窈窕，夹山临水开柴扉。窗中虚白看云出，树杪残红见鹤归。丙夜客来还剥啄，辛夷花发自芳菲。三春风雨今晨好，亟办青鞋踏翠微。
和一筠上人见赠奉访不遇六绝句·其一
作者：宋琬
朝代：清
体裁：七言绝句

闻逐莺啼到荜门，残花吹落几枝存。焚香童子懒迎客，自摘仙矾供世尊。
和一筠上人见赠奉访不遇六绝句·其三
作者：宋琬
朝代：清
体裁：七言绝句

绳床瓶杖复何如，一卷离骚两汉书。白鹤自鸣支遁屋，碧云常绕惠休居。
和一筠上人见赠奉访不遇六绝句·其二
作者：宋琬
朝代：清
体裁：七言绝句

相逢何事凿颜坯，曾共东林一笑回。世味看来同嚼蜡，诗情争似未寒灰。
和一筠上人见赠奉访不遇六绝句·其五
作者：宋琬
朝代：清
体裁：七言绝句

爱尔清吟废管弦，五言半偈世同传。鹁鸠唤雨不归去，欲共龛中弥勒眠。
和一筠上人见赠奉访不遇六绝句·其六
作者：宋琬
朝代：清
体裁：七言绝句

独携筠杖代青骢，华发心期对朗公。种得芭蕉供染翰，只愁惊起钵中龙。
和一筠上人见赠奉访不遇六绝句·其四
作者：宋琬
朝代：清
体裁：七言绝句

论文拟借佛前灯，竹影参差月似冰。莫讶周颙为俗客，十年踪迹是孤僧。
和一筠上人见赠奉访不遇六绝句为严舜工题其六祖彰德太守遗墨·其一
作者：宋琬
朝代：清
体裁：七言绝句

郑公世泽存遗笏，王氏传家在宝刀。何似赫蹄书片纸，墨痕犹带五湖涛。
和如农雪中见过·其一
作者：宋琬
朝代：清
体裁：七言律诗

茅堂拥褐峭寒馀，华发论文愧不如。无那故人江外少，肯教蜡屐雨中疏。早梅许我携鸠杖，晚饭呼儿煮鲤鱼。春草欲生悲小谢，不堪重读茂陵书。
和如农雪中见过·其二
作者：宋琬
朝代：清
体裁：七言律诗

漫说穷愁诗益工，髯苏风俗许谁同。閒看鸥鸟翻棋局，笑拂珊瑚理钓筒。秉烛窥书林屋洞，浣花酿酒杜陵翁。输君婚嫁都无累，何日青鞋到剡中。
和愚山和尚韵赠笑堂上人
作者：宋琬
朝代：清
体裁：七言律诗

杖锡飞来不记年，袈裟犹带石门烟。长江到处杯堪渡，五岳游归履未穿。祇树园开花是雨，水田衣就雪为绵。龙华会上如相识，乞食曾闻袒右肩。
和既庭·其一
作者：宋琬
朝代：清
体裁：七言律诗

鹿苹初奏慰兰陔，阊阖惊传天马来。梁苑雪深堪授简，蓟门霜老独登台。风流南国传宫体，翰墨西京见史裁。早晚石渠开秘笈，锦袍双映璧人回。
和既庭·其三
作者：宋琬
朝代：清
体裁：七言律诗

桑乾环绕古幽州，双阙嵯峨数百秋。游侠至今称赵李，美人重起续曹刘。笙歌翠幕骄新客，瓜瓞青门有故侯。已著养生怜叔夜，欲从沧海问浮丘。
和既庭·其二
作者：宋琬
朝代：清
体裁：七言律诗

江介声名纪永嘉，德星初聚太丘家。吹笙羡汝攀庭树，长笛惭余隔绛纱。远道有怀遗橘柚，羁人无复染琵琶。书来但说加餐饭，无那支离两鬓华。
和既庭来韵
作者：宋琬
朝代：清
体裁：七言律诗

别来契阔音书里，咫尺依然水一方。风劲紫骝超玉塞，天寒鸿雁下金塘。两京赋就人相问，九辩歌成窃自伤。待尔螭头先赐笔，夜归宣室听鸾锵。
和既庭诗六首·其一
作者：宋琬
朝代：清
体裁：七言律诗

太乙词坛开玉辂，九霄天籁舞云门。葭灰乍转风还劲，爟火初明气自温。午夜星辰环紫极，南郊松柏静黄昏。谁怜请室孤臣在，愿借长杨达至尊。
和既庭诗六首·其三
作者：宋琬
朝代：清
体裁：七言律诗

绣虎才华旧有名，萧萧鸿鹄羡于征。每因芳草怀南浦，忽御长风到北平。老去尚为投杼客，少年元是弃繻生。悲歌何日衔杯酒，伫看秋秾到紫荆。
和既庭诗六首·其二
作者：宋琬
朝代：清
体裁：七言律诗

王家珠树郁青葱，小谢翩翩羽翮同。器是青云千里外，赋成白雪万人中。搴芳欲倚淮南桂，比翼应惭碣石鸿。此夕怀君浑不寐，燕台霜月况朦胧。
和曹顾庵学士湖舟泛雨·其一
作者：宋琬
朝代：清
体裁：五言律诗

甲子冥冥雨，湖波长半篙。巨鱼潮并立，轻燕晚争高。欹侧苏堤柳，参差露井桃。翩翩游侠客，珠勒不知劳。
和曹顾庵学士湖舟泛雨·其三
作者：宋琬
朝代：清
体裁：五言律诗

瀹茗来僧舍，寻花趁钓船。长堤游女遍，胜迹老渔传。贳酒难盈斗，更衣止去绵。他时曲水宴，脩禊是何年。
和曹顾庵学士湖舟泛雨·其二
作者：宋琬
朝代：清
体裁：五言律诗

荡桨烟初破，回桡雨未收。樵归梅半斧，候暖麦将秋。云气藏山寺，江声抱郡楼。客怀俱拓落，不但为依刘。
和曹顾庵学士湖舟泛雨·其四
作者：宋琬
朝代：清
体裁：五言律诗

樱笋佳辰至，尊罍胜友俱。可怜过上巳，何计补东隅。客比游丝飏，心同山木枯。来朝还倚杖，莫遣野游孤。
和曹顾庵湖心亭作·其一
作者：宋琬
朝代：清
体裁：五言律诗

客中忘禊事，高咏大堤篇。积雨肥莼菜，馀花表杜鹃。笙歌四面入，楼阁万家悬。处处催归舫，轻雷暮塔前。
和曹顾庵湖心亭作·其二
作者：宋琬
朝代：清
体裁：五言律诗

湖上啼莺早，人来归雁初。登临欣并屐，货殖续成书。弱柳垂疏槛，游鱼出碧渠。不逢渔父问，谁识楚三闾。
和王玉映前题·其一
作者：宋琬
朝代：清
体裁：七言律诗

娥娥红粉羽林郎，横槊宵征校猎场。吴苑火攻教夜战，阿房星镜改新装。双弯铁月悬弓影，一点灵犀射甲光。自是偃师誇绝巧，眩人结队出昭阳。
和王玉映前题·其三
作者：宋琬
朝代：清
体裁：七言律诗

锦伞曾闻照夜郎，由来阃内制疆场。长城高挂秦时月，小队争看洗氏装。未到关山愁雨雪，为防火伴敛容光。天街不羡鱼龙戏，士女传呼满洛阳。
和王玉映前题·其二
作者：宋琬
朝代：清
体裁：七言律诗

瘦削腰支似沈郎，若为烽燧向沙场。夫人城外木兰戍，太乙宫中韎韐装。衫映星红天不夜，剑横绨练雪生光。更阑可怕金吾问，新佩铜符出上阳。
和王玉映前题·其四
作者：宋琬
朝代：清
体裁：七言律诗

贝带浑疑傅粉郎，岂因射雉出平场。乍回金粟堆边影，又学燕支塞下装。神女行云环佩动，元妻如㜮鬓云光。迷离谁辨雌雄兔，不愿挥戈驻鲁阳。
和王阮亭壁间四绝句·其一
作者：宋琬
朝代：清
体裁：五言绝句

屡作金山游，只道焦山远。华发始登临，支公应笑晚。
和王阮亭壁间四绝句·其三
作者：宋琬
朝代：清
体裁：五言绝句

江水瀹茗碗，不亚锡山泉。素瓷同老衲，高话白云天。
和王阮亭壁间四绝句·其二
作者：宋琬
朝代：清
体裁：五言绝句

空山鹳鹢鸣，不见华阳鹤。断碣卧蛟龙，惊涛几时落。
和王阮亭壁间四绝句·其四
作者：宋琬
朝代：清
体裁：五言绝句

丛篁迷鸟道，登顿赖山樵。佛龛聊借宿，卧听五更潮。
和米吉土席上即事作
作者：宋琬
朝代：清
体裁：七言律诗

兀兀春寒拥敝裘，索郎元自解医愁。疏狂岂为吾辈减，姓名久被他人羞。侠客醉看金匕首，婵娟误坠玉搔头。怜君亦是忘机者，散发将寻海上鸥。
和辉竹
作者：宋琬
朝代：清
体裁：五言律诗

多难吾将老，相依汝独殷。敝裘寒共着，浊酒夕还分。讵免穷途泪，尤嗟誓墓文。愁来聊徙倚，西北是浮云。
和钱湘灵来韵·其一
作者：宋琬
朝代：清
体裁：七言律诗

江南词客尔何雄，遗我新诗古狱中。巴曲未能酬白雪，元音犹得见黄钟。生平不识戴安道，举世谁怜马敬通。从此人将疑剑气，斗间夜夜白如虹。
和钱湘灵来韵·其三
作者：宋琬
朝代：清
体裁：七言律诗

蓟门登览尽寒芜，胜友含凄各一区。诏狱何年辞掾史，公车有客羡侏儒。床头授易梁丘贺，堂上爰书介葛卢。欲向五湖寻钓艇，烟波须共尔为徒。
和钱湘灵来韵·其二
作者：宋琬
朝代：清
体裁：七言律诗

鸡坛谁与辟榛芜，之子才名擅八区。玄草欲成嘲任客，青衫相误学为儒。上书恐按邹阳剑，贳酒聊呼刘毅卢。此日因君歌变徵，莫教易水笑吾徒。
和钱湘灵来韵·其四
作者：宋琬
朝代：清
体裁：七言律诗

地主贤于皋伯通，怜君高致古人中。新知落落非谋面，相忆绵绵欲覆钟。叔夜琴樽神已辱，元龙湖海气犹雄。分明为我滋惆怅，回首燕山起暮虹。
和钱湘灵长至见怀
作者：宋琬
朝代：清
体裁：七言律诗

檐外层冰欲作花，沉沉哀柝夜方赊。漫劳葭琯吹愁转，无奈银筝感鬓华。雪后新传同马赋，云间旧识士龙家。多君未厌南冠客，长向尊前一叹嗟。
和钱湘灵长至见怀之作并呈黍谷
作者：宋琬
朝代：清
体裁：七言律诗

冉冉风霜惊岁暮，欲从征雁问归程。须眉老矣填梁狱，冠盖依然满洛城。小弟少游官独冷，古人元叔傲难平。浊醪最是伤今夕，一线牵愁万缕生。
和钱湘灵韵·其一
作者：宋琬
朝代：清
体裁：七言律诗

古道于今半已芜，数行涕泪感区区。吹箫幸有芦中客，温律空传稷下儒。君自南枝悲越鸟，我如东郭泣韩卢。何时握手铜驼陌，击筑高歌问酒徒。
和钱湘灵韵·其二
作者：宋琬
朝代：清
体裁：七言律诗

橐饘消息苦难通，来往诗筒感慨中。北道尘沙枯树赋，南朝霜露景阳钟。歌成苦叶偏怜屈，诏幸甘泉欲荐雄。汝倡予酬惭小谢，彩毫委宛落双虹。
和陈柔嘉燕京一首并呈尊公大宗伯
作者：宋琬
朝代：清
体裁：七言律诗

王会新开玉帛重，阪泉涿鹿昔时庸。千年宫阙苍龙气，万里梯航素雉供。洛水车攻群后集，沛乡云起大风从。圣朝礼乐追虞典，寅亮于今抑秩宗。
咏史·其一
作者：宋琬
朝代：清
体裁：古风

宣子爱智瑶，卜筮将为后。五贤一不仁，谏者尔何谬。决水灌平阳，骄贪因致寇。何意釜中鳞，却毙林间狖。国士既感恩，谠言无一救。漆身竟何益，况乃志不就。
咏史·其七
作者：宋琬
朝代：清
体裁：古风

崔生良史才，博物综坟典。著书仿汉纪，金石垂斑管。春秋讳定哀，本朝必归善。奈何昧斯义，坐叹宗支剪。同时载笔人，青宫出诸险。危哉太史迁，宫刑犹幸免。
咏史·其三
作者：宋琬
朝代：清
体裁：古风

少卿陷狼荒，司马为叹息。上书坐腐刑，公卿弗为力。洛阳贾竖子，牧羊拜高职。穷愁著万言，发愤摅胸臆。结交慕游侠，多财思货殖。名山今则传，衔冤意谁直。
咏史·其二
作者：宋琬
朝代：清
体裁：古风

古圣贵远猷，经邦戒谋始。秦穆杀三良，乱命一朝耳。安知家法垂，视人犹犬豕。数传至祖龙，赫怒六王死。诸生竟何辜，坑之咸阳里。勿嗟新法酷，孙谋在前史。
咏史·其五
作者：宋琬
朝代：清
体裁：古风

太尉血未碧，无敢瘗骸骨。绿帻尔何人，哀哀夏门卒。伟哉门下士，左手提章钺。佣身托六尺，宗祊未沦汩。种松期岁寒，观人在仓猝。使居高后时，可以为周勃。
咏史·其八
作者：宋琬
朝代：清
体裁：古风

鲁史多传疑，石言表于晋。所言夫如何，尼父未尝讯。或曰物所凭，此理差足信。孤臣孽子魂，千年岂能讱。滔滔水东逝，青山共磨磷。师旷失其聪，九原复谁问。
咏史·其六
作者：宋琬
朝代：清
体裁：古风

应侯既得志，誓漆魏齐首。急难有虞卿，弃印与俱走。无计抗秦威，甘心作穷叟。岂知孙宾石，复壁藏死友。成毁安足论，二子名不朽。古道良若兹，今人以为否。
咏史·其四
作者：宋琬
朝代：清
体裁：古风

秦兵围邯郸，信陵抱深耻。一邀朱亥行，能使侯嬴死。谈笑却狂氛，连城弃如屣。驱车返大梁，谢罪居田里。悲歌筑糟丘，壮心付床笫。英雄作达人，陋彼三公子。
咏老少年
作者：宋琬
朝代：清
体裁：七言律诗

嫣然柯叶本菁葱，点染深知造化功。未到霜前悲宋玉，每疑花底卧秦宫。漫誇江上枫千树，留伴淮南桂几丛。寄语夜郎狂李白，草中休诮白头翁。
哀辞
作者：宋琬
朝代：清
体裁：古风

高侯海岳文章伯，前身应是仙人谪。文姬灭没已千年，演作传奇十八拍。广陵坐上牧之豪，一日题遍金钗客。美人如林看不足，片帆访丽苕溪曲。云母为舟兰作桡，载得婵娟名碧玉。碧玉家在白蘋湖，冰雪生来指爪殊。百两将归须吉士，十年乃字感神巫。日出东南秦氏楼，使君有马空踌躇。偏爱陶潜五株柳，不羡石家百斛珠。皎皎春华金跳脱，沉沉秋月博山炉。秋月春华经几许，尝向针楼理机杼。织得鲛绡束楚腰，教成鹦鹉能吴语。分明记得前溪舞，罗袂飘飘欲轻举。古来尤物本移人，月降星流信有神。闻道嫦娥曾嫁羿，或言洛女定为甄。绛衣使者前致辞，云旗翠䍐何駪駪。君是玉皇香案吏，妾乃蕊珠宫里嫔。六载尘缘劳缱眷，此别茫茫几时见。语罢雕梁燕子悲，泣来翠凤搔头颤。掠发还梳堕马鬟，弥留犹索蘋蘩荐。可怜小院合欢枝，碧纱无复流莺啭。黄洛山前飞暮雨，行人竞酹夷光墓。人间何处觅桃根，天上祇应依桂蠹。我闻此事涕沾裳，叹息佳人葬北邙。平子定情良足羡，潘岳哀歌亦可伤。海外招魂方士死，竺乾讵有胡僧香。造物由来多吝啬，明珠易陨珊瑚泐。高侯奇福尔曾消，况是倾城难再得。
哭同年徐默庵
作者：宋琬
朝代：清
体裁：七言律诗

西陵仙吏久辞官，讵有丹砂可驻颜。莫怪人情似鸟雀，可知天意贱芝兰。晨星无几宁堪落，流水从今不复弹。何用石麟眠冢上，宝公曾向掌中看。
哭董白岳表兄
作者：宋琬
朝代：清
体裁：七言律诗

天时人事恰相侵，怪底圜扉老鵩音。顾我何辜皆欲杀，传君一病独伤心。画龙竞羡僧繇笔，别鹤先亡子敬琴。杯酒几时浇宿草，招魂多在玉山岑。
哭董白岳表兄
作者：宋琬
朝代：清
体裁：七言律诗

山水文章有素期，论交少小得肩随。风流入座能吴咏，痛饮衔杯读楚辞。此日遗孤劳汝弟，当年慈母是吾姨。玉楼定属孙郎草，彩笔双题碧落碑。
哭赵元公孝廉三十首·其一
作者：宋琬
朝代：清
体裁：七言绝句

啼鴂摧伤蕙草丛，黄金台畔起悲风。伤心不独歌蒿里，况有求凰曲未终。
哭赵元公孝廉三十首·其七
作者：宋琬
朝代：清
体裁：七言绝句

骢马偕过卖酒垆，登楼看剑夜狂呼。燕台不乏鸣镳客，风格如今尚有无。
哭赵元公孝廉三十首·其三
作者：宋琬
朝代：清
体裁：七言绝句

真成白璧世无双，侠骨名心未可降。无用埋魂向嬴博，怜君归思满湘江。
哭赵元公孝廉三十首·其三十
作者：宋琬
朝代：清
体裁：七言绝句

结客幽燕作壮游，酒酣起舞把吴钩。何年共汝骑鲸去，夜夜吹箫太白楼。
哭赵元公孝廉三十首·其九
作者：宋琬
朝代：清
体裁：七言绝句

公子翩跹致最佳，清歌常倚玉参差。尤怜垂柳朱门外，无复骄嘶白鼻騧。
哭赵元公孝廉三十首·其二
作者：宋琬
朝代：清
体裁：七言绝句

桂籍联翩谒秩宗，众中一顾便呼侬。短檠布被支公室，霜雪萧萧夜半钟。
哭赵元公孝廉三十首·其二十
作者：宋琬
朝代：清
体裁：七言绝句

恨馀试展文通赋，愁绝新从季主占。方信文章憎命达，古来名寿几人兼。
哭赵元公孝廉三十首·其二十一
作者：宋琬
朝代：清
体裁：七言绝句

极目潇湘挂素帆，老亲手为树松杉。青山他日藏书处，应有蛟龙护石函。
哭赵元公孝廉三十首·其二十七
作者：宋琬
朝代：清
体裁：七言绝句

杯酒论文鸥鹭盟，书灯明灭斗初横。向余常洒忧时泪，知尔前身是贾生。
哭赵元公孝廉三十首·其二十三
作者：宋琬
朝代：清
体裁：七言绝句

玉勒珠鞍金错刀，少年把臂五陵豪。可怜七尺嶙峋骨，一夜西风化伯劳。
哭赵元公孝廉三十首·其二十九
作者：宋琬
朝代：清
体裁：七言绝句

自遇世人常白眼，未妨吊客是青蝇。愁心一片谁堪语，更欲裁书报秣陵。
哭赵元公孝廉三十首·其二十二
作者：宋琬
朝代：清
体裁：七言绝句

猎猎悲风捲素旓，几人相送出西郊。下泉可有良朋否，畏说人间广绝交。
哭赵元公孝廉三十首·其二十五
作者：宋琬
朝代：清
体裁：七言绝句

秦川公子滞天涯，叹息飘摇未有家。见说南方豺虎乱，不知何处泊孤槎。
哭赵元公孝廉三十首·其二十八
作者：宋琬
朝代：清
体裁：七言绝句

啁哳鹍鸡未忍听，布帆南渡雨冥冥。灵均沉后祢衡死，鹦鹉洲边草不青。
哭赵元公孝廉三十首·其二十六
作者：宋琬
朝代：清
体裁：七言绝句

卿才十倍敢相当，曾醉高楼解鹔鹴。有梦不离王粲井，无人更到马融堂。
哭赵元公孝廉三十首·其二十四
作者：宋琬
朝代：清
体裁：七言绝句

嵇生修夜痛如何，梦里逢君带女萝。沅芷湘兰看渐远，魂来能不怯风波。
哭赵元公孝廉三十首·其五
作者：宋琬
朝代：清
体裁：七言绝句

悲来真欲碎金徽，乳燕流莺上下飞。忆昨经过读书处，残编满地走伊威。
哭赵元公孝廉三十首·其八
作者：宋琬
朝代：清
体裁：七言绝句

朔云苦雨昼凄迷，闻道衡湘限鼓鼙。赠客曾吟青玉案，招魂应唱白铜鞮。
哭赵元公孝廉三十首·其六
作者：宋琬
朝代：清
体裁：七言绝句

才名题柱竟何如，万里还乡广柳车。天子异时求赋草，茂陵封禅未成书。
哭赵元公孝廉三十首·其十
作者：宋琬
朝代：清
体裁：七言绝句

修短同归土一坏，如君终是可怜才。共知李白诗无敌，谁信王修命可哀。
哭赵元公孝廉三十首·其十一
作者：宋琬
朝代：清
体裁：七言绝句

染翰操觚果绝伦，春兰秋月拟丰神。缑山一去无消息，况复高堂是逐臣。
哭赵元公孝廉三十首·其十七
作者：宋琬
朝代：清
体裁：七言绝句

蓟门凝望楚江遥，有客登台赋大招。陆砚江毫今宛在，匣中零落凤凰箫。
哭赵元公孝廉三十首·其十三
作者：宋琬
朝代：清
体裁：七言绝句

丹旐飞飞向故园，西陵峡口入啼猿。平生怀抱萧疏甚，好筑孤坟傍屈原。
哭赵元公孝廉三十首·其十九
作者：宋琬
朝代：清
体裁：七言绝句

独鹤飞飞绕汉南，秋风摇落忆江潭。君才可比长沙傅，贾谊亡时三十三。
哭赵元公孝廉三十首·其十二
作者：宋琬
朝代：清
体裁：七言绝句

汝从天际乘黄鹤，我向江南哭白云。纵使神仙无限乐，也应有梦惜离群。
哭赵元公孝廉三十首·其十五
作者：宋琬
朝代：清
体裁：七言绝句

仙郎忽逐绋衣还，渺渺丹梯未可攀。地下脩文休更好，几时重得谪人间。
哭赵元公孝廉三十首·其十八
作者：宋琬
朝代：清
体裁：七言绝句

寂寞王家玉树林，平生一病是书淫。不知何物堪君殉，一叶离骚几尺琴。
哭赵元公孝廉三十首·其十六
作者：宋琬
朝代：清
体裁：七言绝句

跃马曾驰蓟北天，青丝络首玉为鞭。祇今笙鹤依稀见，多在燕山易水边。
哭赵元公孝廉三十首·其十四
作者：宋琬
朝代：清
体裁：七言绝句

十载异乡遭鵩鸟，一时同学上鹓鸾。蕊珠别有君名姓，不向春官榜上看。
哭赵元公孝廉三十首·其四
作者：宋琬
朝代：清
体裁：七言绝句

苍天何意妒蛾眉，好友奇人生别离。独有灵和前殿柳，风流犹得似当时。
哭门人孙石书·其一
作者：宋琬
朝代：清
体裁：七言律诗

猎猎悲风掩夜台，孙生真是可怜才。囊中白雪孤儿哭，门外青蝇吊客来。泉路此时伤我系，绛帷他日为谁开。嵇康憔悴刘桢死，肠断交游赋八哀。
哭门人孙石书·其二
作者：宋琬
朝代：清
体裁：七言律诗

素发垂垂半死身，支离天地一穷民。何堪燕市圜中客，更哭山阳笛里人。岁在龙蛇空有恨，赋成鹦鹉定无伦。平生张范深相得，知尔泉台尚结邻。
唐多令·孤馆
作者：宋琬
朝代：清
体裁：词

窗外雨澌澌。凉飙戛竹枝。赖征鸿、唤起魂痴。安得波斯千里镜，重照见、晓妆时。孤馆被秋欺。啼螀搅梦思。写离愁、空费乌丝。纵有金针五色线，穿不起、泪珠儿。
唐多令·孤馆
作者：宋琬
朝代：清

窗外雨澌澌，凉飙戛竹枝。赖征鸿、唤起魂痴。安得波斯千里镜，重照见、晓妆时。孤馆被秋欺。啼螀搅梦思。写离愁、空费乌丝。纵有金针五色线，穿不起、泪珠儿。
喜周华岑见过·其一
作者：宋琬
朝代：清
体裁：五言律诗

不见伊人久，曾贻双鲤鱼。足音万里外，心事十年馀。俯仰惊新历，悲欢问故庐。夜阑疑梦寐，顿使绿樽虚。
喜周华岑见过·其二
作者：宋琬
朝代：清
体裁：五言律诗

尚忆天津口，孤帆入海年。衔杯看蜃市，高枕对楼船。多难馀生在，浮名知己怜。陇头今夜月，似为故人圆。
喜晤孙佗山有赠·其一
作者：宋琬
朝代：清
体裁：五言律诗

长干挥涕别，之子遂遐征。国渐思刘向，人谁问长卿。雾埋江总宅，雨暗阖闾城。赖有珠盈掌，能令匣剑明。
喜晤孙佗山有赠·其二
作者：宋琬
朝代：清
体裁：五言律诗

灯火光犹昔，干戈遽尔违。关河催梦老，文字见兵机。君握珊瑚玦，余裁薜荔衣。援琴三弄罢，曲曲雉朝飞。
喜王西樵至湖上
作者：宋琬
朝代：清

伏枕南屏寺，闻君脱罻罗。翻然具舟楫，及此问烟萝。惊定收双泪，悲来著《九歌》。惠连新句好，惆怅未同过。惜别魂犹悸，相逢病欲苏。全身来北寺，留眼看西湖。白社期同往，青山道不孤。故人曹邺在，吟眺慰穷途。
喜王西樵至湖上·其一
作者：宋琬
朝代：清

伏枕南屏寺，闻君脱罻罗。翻然具舟楫，及此问烟萝。惊定收双泪，悲来著《九歌》。惠连新句好，惆怅未同过。
喜王西樵至湖上·其二
作者：宋琬
朝代：清

惜别魂犹悸，相逢病欲苏。全身来北寺，留眼看西湖。白社期同往，青山道不孤。故人曹邺在，吟眺慰穷途。
喜示外孙宗元
作者：宋琬
朝代：清
体裁：七言律诗

曾持虎节赴秦川，报道桑弧为汝悬。半世多艰将豁齿，十年才见欲齐肩。解随慈母牵衣泣，却恋衰翁共被眠。今夕团圞成泛宅，语儿乡里度新年。
喜表弟董樵书至
作者：宋琬
朝代：清

数枉山中信，江湖问逐臣。怜予常作客，知尔尚依人。刀俎惊前梦，渔蓑老此身。故园风俗薄，犹有葛天民。
喜表弟董樵至
作者：宋琬
朝代：清
体裁：五言律诗

数枉山中信，江湖问逐臣。怜余常作客，知尔尚依人。刀俎惊前梦，渔蓑老此身。故园风俗薄，犹有葛天民。
喜马西垣见过
作者：宋琬
朝代：清
体裁：七言律诗

故人摇落意何如，千里蒲帆问索居。欲涤羁愁逢暮雨，不嫌官舍止枯鱼。马融吹笛应裁赋，贾傅哀时早上书。无那尊前增叹息，短檠疏竹独怜余。
园中杂忆 其一 藤萝
作者：宋琬
朝代：清
体裁：五言律诗

井畔长松覆，藤萝绕径斜。风来摇紫缬，露落缀丹霞。偃蹇山公署，婆娑陶令家。后人思手泽，剪伐莫频加。
园中杂忆 其三 合欢花
作者：宋琬
朝代：清
体裁：五言律诗

合欢何袅袅，遮我读书帷。倒映乌皮几，斜牵白接䍦。物情知夜合，人事有生离。未足蠲余忿，芳菲空尔为。
园中杂忆 其二 海棠
作者：宋琬
朝代：清
体裁：五言律诗

二月沙棠树，遥怜故国春。每从新月上，如对浣纱人。乱蕊随莺羽，馀香染蝶身。年年韦曲路，攀折倍伤神。
园中杂忆 其四 鹤
作者：宋琬
朝代：清
体裁：五言律诗

孤鹤飞来日，余才及鹤肩。长鸣先白露，将老梦青田。自失云中翮，空馀松际弦。九皋声髣髴，须汝问高天。
园中杂忆五首 其一 垂杨
作者：宋琬
朝代：清
体裁：五言律诗

少日常游冶，垂杨折作鞭。携归数枝活，移向小池边。影带黄鹂舞，阴宜白鹿眠。金城司马泪，为尔倍凄然。
园中杂忆五首 其三 双桐
作者：宋琬
朝代：清
体裁：五言律诗

先人初赐沐，筑室谢尘喧。手种双桐树，能阴半亩园。碧窗疏月影，清吹向阶翻。丛桂同摇落，空嗟霜露繁。
园中杂忆五首 其二 蘋婆
作者：宋琬
朝代：清
体裁：五言律诗

中庭芳树满，烂熳草堂西。三月秾花发，居然濯锦溪。游蜂归欲懒，好鸟坐相携。朱实生堪摘，垂垂枝叶低。
园中杂忆五首 其五 葡萄
作者：宋琬
朝代：清
体裁：五言律诗

谁致凉州种，移根傍药栏。缀枝钟乳乱，醒酒蔗浆寒。小摘霜盈甲，低擎露满盘。近传都下法，收裹及冬阑。
园中杂忆五首 其四 竹
作者：宋琬
朝代：清
体裁：五言律诗

北土艰于竹，胶西地独宜。乞归匡氏圃，摇曳习家池。散影轻烟外，抽梢细雨时。几年斤斧恨，洒泪到孙枝。
土炕成
作者：宋琬
朝代：清
体裁：七言绝句

欲破愁牢用火攻，融泥施锸罕人工。琅珰作枕铺牛荐，瓦缶为炉爇马通。
土炕成
作者：宋琬
朝代：清
体裁：七言绝句

赭衣那复问籧篨，雪窖冰天十日馀。此夕黑甜差不恶，铁围城里梦华胥。
埋忧
作者：宋琬
朝代：清
体裁：五言律诗

半月司空狱，萧然欲白头。无家堪寄爱，何地可埋忧。泪满乌啼曲，魂飘蜃市楼。浊醪知仆恨，不遣五更愁。
壬寅除夕作
作者：宋琬
朝代：清
体裁：五言排律

已届知非日，犹馀未死身。十年重堕井，两度恰逢寅。系械今时法，冤愆夙世因。杀机巧乃毒，妖梦幻耶真。撩尾知防虿，焦头忆徙薪。乾坤容魍魉，刀俎贱麒麟。有客哀同楚，何人哭向秦。木囊随假寐，铁索换垂绅。陆续冤谁雪，嵇康性已驯。粞糠充亚饭，藁秸捋重茵。雀角无完屋，鸰原已化燐。死应为厉魄，痛欲彻高旻。丘嫂悬丝活，孤儿对簿频。踝枯还受榜，血溅不遑颦。履虎宁遗类，连鸡到比邻。事同朱并罔，狱与洛阳均。瘴隐层霄日，霜飞六月辰。隶人咸惨澹，法吏亦酸辛。淑问情斯剖，平反臬屡陈。向晨星哕哕，得意犬狺狺。蔓引胡由底，株拘不计旬。那容书牍背，一任鼓簧唇。范李悲前代，金张乏要津。素交多自绝，公论郁难伸。龆龀婴徽纆，帆樯滞水滨。伶仃怜病妇，奔走赖周亲。簪屐无留迹，图书半委尘。平生思著作，一旦付沉沦。胥靡奚堪辱，黔娄未拟贫。灰心成槁木，翘首望阳春。柳色回青甸，钟声出紫宸。累臣百口泪，阿阁九重闉。荼蓼皇天鉴，勾萌大造仁。愿言祝汤网，没齿作尧民。
复雪
作者：宋琬
朝代：清
体裁：七言律诗

积雪连宵迥未收，冻云寒树霭悠悠。征人玉塞堪横槊，少妇金闺正倚楼。几处飞鸿迷汉苑，谁家吹笛按伊州。何由归卧南山曲，白板双扉自饭牛。
夏五过访来元成口号·其一
作者：宋琬
朝代：清
体裁：七言绝句

三月湘湖莼菜肥，故人终日扫柴扉。经过直待杨梅熟，应笑并州客未归。
夏五过访来元成口号·其二
作者：宋琬
朝代：清
体裁：七言绝句

西陵渡口戴逵居，闭户新成抱朴书。更注参同契一卷，乞君丹灶意何如。
夏日过广慧庵作呈米吉土
作者：宋琬
朝代：清
体裁：古风

同州刺史延陵君，于此觞客当宵分。梨园子弟梁玉班，歌喉婉转遏行云。是时新经乱离后，吾侪尚得衔杯酒。老僧借我精蓝居，梵呗书声满林薮。君家诸子鲤庭趋，竞爽复与王郎俱。更端设问悦以解，听我挥麈谈黄虞。奇文一出恣欢叹，每到平原欲焚砚。自从割席各成名，贵不如人亦不贱。尚书父子践三台，雯也天驷行天街。蜀道之难在跬步，先生因赋归去来。雨馀并马款双扉，影堂寂寂流尘飞。天外碧云自缭绕，阶前红药徒芳菲。高座欣然具五簋，认是焚香旧童子。惊心十载刹那间，荣瘁升沉一弹指。最爱青青双桧树，几度摩挲不忍去。月出堪思抱膝时，莺啼似识闻歌处。绿邸朱轮未可亲，缁衣白社近为邻。谁怜华发沧洲客，饱看玄都观里人。
夏瑗公先生廿载浅土，门人盛珍示卜地葬之，以其夫人祔焉，诗以志美
作者：宋琬
朝代：清

凡年松槚缺经营，负土荒原赖友生。曾赋《国殇》哀翟义，竟无佣保付王成。月明大鸟来华表，剑合双龙卷素旌。二陆冤魂应共语，云车风马笑相迎。
夏考功先生廿年浅土门人盛珍视卜地葬之以其夫人袝焉余高其义为诗以赠
作者：宋琬
朝代：清
体裁：七言律诗

几年松槚缺经营，负土荒原赖友生。曾赋国场悲翟义，竟无佣保付王成。月明大鸟来华表，剑合双龙捲素旌。二陆冤魂应共语，云旗风马笑相迎。
夏雨初晴同路屺望太守王心任郡丞刘声玉司李李公冶令君泛舟虎头石作
作者：宋琬
朝代：清
体裁：古风

出郭病良已，物色新霁后。旭日霭平畴，轻烟冒远岫。柳岸杂莺啼，麦垄闻雉雊。参佐命方舟，乘流望岩窦。昔人挽大黄，殪发拳石透。遗迹榛莽间，于菟昂其首。我辈际时康，边亭罢斥堠。所憎簿领繁，困人如介胄。自公偶然暇，壶觞款清昼。举网出鲿鲂，开林走鼯鼬。山暝勿遽归，渔人可相就。
夜为虫声所聒口号戏呈凌玉
作者：宋琬
朝代：清
体裁：七言绝句

重垣深锁夜漫漫，人似鸡栖梦欲阑。无奈啼声穿四壁，秋虫全不畏秋官。
夜坐吟
作者：宋琬
朝代：清
体裁：古风

故人借我书，兼借新历看。始知秋向分，晷刻从中判。如何宵漏迟，展转不能旦。无乃天官书，羲和昧厥算。乌啼星渐稀，虫语砧无断。歌哭两吞声，披衣起三叹。
夜闻鹤唳声侯秬园曰张氏蓄此有年一旦求售予以贫故失之今为邻园有矣因题此句
作者：宋琬
朝代：清
体裁：七言绝句

数声清唳隔松阴，孤客偏伤万里心。莫向西邻弹别鹤，仙人元自重黄金。
夜雨留方尔止宿次日将之宣州
作者：宋琬
朝代：清

相逢哆落木，此别叹流萤。偃蹇羞郎署，饥寒逐客星。帘光摇竹翠，江雨带帆青。归日吾能待，新诗满敬亭。
夜雨留方尔止宿次日将之宣州·其一
作者：宋琬
朝代：清
体裁：五言律诗

相逢吟落木，此别叹流萤。偃蹇羞郎署，饥寒逐客星。帘光摇竹翠，江雨带帆青。归日吾能待，新诗满敬亭。
夜雨留方尔止宿次日将之宣州·其二
作者：宋琬
朝代：清
体裁：五言律诗

吏散雨霏霏，空堂烛影微。风尘人渐老，山水客将归。素练横江起，黄精入夏肥。长镵聊赠汝，为伴薜萝衣。
大雪游龙门寺不果是夕宿华卿斋中
作者：宋琬
朝代：清
体裁：七言律诗

萧然寒雪动林墟，拥褐高吟兴有馀。半亩白云归客梦，一丛红树老僧居。似闻饥雁流哀壑，却听疏钟到草庐。布袜青鞋真负汝，平生心事马蹄疏。
大雪自卦台宿张秀才家
作者：宋琬
朝代：清
体裁：古风

看山不厌迟，暝色一何速。雪花埋马蹄，乃就田家宿。秦风无索绹，白板新泥屋。主人贫且閒，鲜种满园竹。答云远廛市，新历未曾读。昨因赛先农，豚肩会宗族。幸有浊醪存，使君尽一斛。夜声静鸡犬，朝光见麋鹿。告归且复留，公府下尺牍。何日谢簪缨，还山买黄犊。
大驾东巡纪事·其一
作者：宋琬
朝代：清
体裁：七言绝句

温泉佳气霭融融，帐殿西来腊月中。自是吾皇同禹俭，不教绣岭起离宫。
大驾东巡纪事·其一
作者：宋琬
朝代：清
体裁：七言绝句

翠䍐霓旌指蓟丘，虎贲都着白狼裘。于今荒服皆来贡，黄竹何劳八骏游。
大驾东巡纪事·其七
作者：宋琬
朝代：清
体裁：七言绝句

东临碣石海门标，欲驾云螭驻白旄。父老扶筇深望幸，侍臣犹恐圣躬劳。
大驾东巡纪事·其三
作者：宋琬
朝代：清
体裁：七言绝句

十载飘摇别紫宸，翠华欣见属车尘。前驱何事停金勒，天语从容问小臣。
大驾东巡纪事·其三
作者：宋琬
朝代：清
体裁：七言绝句

锦韝绒索紫金铃，马上期门孔翠翎。忽见驾鹅云外度，一时齐放海东青。
大驾东巡纪事·其二
作者：宋琬
朝代：清
体裁：七言绝句

绝巘鸣銮礼上元，却辞雕辇步天门。康年只为苍生祷，但听箫韶出白云。
大驾东巡纪事·其二
作者：宋琬
朝代：清
体裁：七言绝句

行城驻跸雪漫漫，弓月朦胧照玉鞍。为近汤泉通御气，铁衣十万不知寒。
大驾东巡纪事·其五
作者：宋琬
朝代：清
体裁：七言绝句

霜满雕弓敕射生，佽飞归猎马无声。云中隐见苍龙阙，雪后分明白玉京。
大驾东巡纪事·其六
作者：宋琬
朝代：清
体裁：七言绝句

扈跸人人作赋才，新歌乐府上之回。后宫不羡当熊宠，亲见君王射虎来。
大驾东巡纪事·其四
作者：宋琬
朝代：清
体裁：七言绝句

雨血风戈洒碧峦，天回一笑六军欢。大官奏进黄羊炙，翠釜金盘赐从官。
天柱峰歌
作者：宋琬
朝代：清
体裁：古风

孤峰突起何巑岏，下临江水清且寒。拔地涌出翠菡萏，梢云戌削青琅玕。欲系扁舟暂容与，橹急涛惊不能语。夜半空山霹雳声，恐作蛟龙却飞去。
天生桥歌
作者：宋琬
朝代：清

天台石梁百余丈，缥缈丹梯不可上。匡庐瀑布垂云端，银河倒挂千岩间。苎溪之水西北来，发源月窟何雄哉。骊龙正睡老蛟蛰，何人鞭起生风雷。雪山峨峨仆冰柱，冯夷怒击灵鼍鼓。六鳌鼻额高崔巍，溅玉霏珠自吞吐。虹桥横跨出天然，元气浑茫绝斤斧。奔涛忽断咽不流，下穿双穴如咽喉。须臾溃决势莫御，动摇林壑风飕飗。万钧强弩齐注射，骅骝顿制金络头。我来濯缨还洗耳，酌之不异中泠水。猿啼虎啸车马绝，可怜汨没空山里。噫嘻乎！古来贤士轗轲亦如此，必逢困厄声名起。屈子《离骚》马迁《史》，不得其平应尔尔。残月辉辉搅醉眠，犹觉泉声撼窗纸。
天生桥歌
作者：宋琬
朝代：清
体裁：古风

天台石梁百馀丈，缥缈丹梯不可上。匡庐瀑布垂云端，银河倒挂千岩间。苧溪之水西北来，发源月窟何雄哉。骊龙正睡老蛟蛰，何人鞭起生风雷。雪山峨峨仆冰柱，冯夷怒击灵鼍鼓。六鳌鼻额高崔巍，溅玉霏珠自吞吐。虹桥横跨出天然，元气浑茫绝斤斧。奔涛忽断咽不流，下穿双穴如咽喉。须臾溃决势莫禦，动摇林壑风飕飕。万钧强弩齐注射，骅骝顿掣金络头。我来濯缨还洗耳，酌之不异中泠水。猿啼虎啸车马绝，可怜汩没空山里。噫嘻乎！古来贤士轗轲亦如此，必逢困阨声名起。屈子《离骚》马迁《史》，不得其平应尔尔。残月辉辉搅醉眠，犹觉泉声撼窗纸。
太保梁大将军初度四首·其一
作者：宋琬
朝代：清
体裁：七言律诗

兴朝佐命卜非熊，半壁金汤一战中。共羡长城能却敌，独依大树不言功。人如儒素羊开府，身系安危郭令公。南顾未须劳圣主，楼船已奏海氛空。
太保梁大将军初度四首·其三
作者：宋琬
朝代：清
体裁：七言律诗

擐甲当年指石城，至今草木尚疑兵。卢循莫倚黄龙舰，陶侃先临朱雀桁。客到旌门元许揖，师行天上竟无声。三吴士女今安堵，愿借铙歌祝日升。
太保梁大将军初度四首·其二
作者：宋琬
朝代：清
体裁：七言律诗

乡国曾劳马伏波，功名似让后来多。不因沪渎诸军力，谁返虞渊三舍戈。雅度人传挥白羽，策勋天府誓黄河。投壶散帙应多暇，铃阁长容二仲过。
太保梁大将军初度四首·其四
作者：宋琬
朝代：清
体裁：七言律诗

地控三江幕府开，折冲万里借雄才。千年战伐图麟阁，九日诗篇戏马台。白雉已从方外贡，黄花偏爱雨中栽。西郊杨柳青如染，胜赏须教野客陪。
失题
作者：宋琬
朝代：清
体裁：七言绝句

琢月镂冰信有神，髯公妙手世无伦。壮心束入秋毫里，羡尔须眉似古人。
奉和孙北海先生元韵
作者：宋琬
朝代：清
体裁：七言律诗

散发行吟独敛眉，重来东阁慰离思。可怜人向江湖老，敢道诗从放逐奇。退谷尚能陪蜡屐，长楸不惯著金羁。平生故吏彭宣在，醉吐车裀忆往时。
奉和钱玉章雨后见怀之作
作者：宋琬
朝代：清
体裁：古风

羁栖盛夏如寒谷，泪化愁霖千万斛。何人唤起潭底龙，顾我已似庖中鹿。尧曰宥之不待三，臣今老矣将及六。雌蜺半灭乳燕飞，愿得衔泥向君屋。
奉献海宁相公三十韵
作者：宋琬
朝代：清
体裁：五言排律

鼎铉传新敕，丝纶简上卿。周官需弼亮，舜典重寅清。九牧推英衮，明公有大名。盛年趋魏阙，高论主齐盟。玉麈车中出，仙舟郭外轻。抽簪还白社，揽辔为苍生。清切文昌座，韬藏武库兵。图书光黼黻，圭瓒洽神明。泰岱铭方勒，甘泉赋蚤成。济时需魏相，稽古得桓荣。一柱淩金掌，三阶正玉衡。深衷调绛灌，坦道对陵平。阊阖天门启，风雷海甸行。帝方资献纳，世已际由庚。绕砌琼为树，鸣珂火作城。紫宸瞻北斗，彩笔动西京。籍甚平津阁，虚惭稷下生。事殊中散狱，骖解大夫婴。厦燕心诚喜，笼鹇翮尚惊。盐车终一顾，奋迅欲长鸣。
如梦令 其一 离情，四首
作者：宋琬
朝代：清
体裁：词

刚到凤凰台上。无那骊驹三唱。愿作博山炉，魂逐沈烟游飏。罗幛。罗幛。高筑愁城千丈。
如梦令 其三 离情，四首
作者：宋琬
朝代：清
体裁：词

小胆空房多悸。那更乌啼蛩嚏。帘捲看银河，心与繁星俱碎。红泪。红泪。长浸合欢翠被。
如梦令 离情四首 其一
作者：宋琬
朝代：清

刚到凤凰台上。无那骊驹三唱。愿作博山炉，魂逐沈烟游飏。罗帐。罗帐。高筑愁城千丈。
如梦令·其三
作者：宋琬
朝代：清

小胆空房多悸。那更鸟啼蛩嚏。帘卷看银河，心与繁星俱碎。红泪。红泪。长浸合欢翠被。
如梦令·其二
作者：宋琬
朝代：清
体裁：词

织女黄姑月月。偏受天公磨折。正尔拜双星，蓦地燕南越北。新月。新月。乍缺乍圆似妾。
如梦令·其四
作者：宋琬
朝代：清
体裁：词

别后云鬟慵整。蛛网鞶囊金镜。罗袜步空阶，几曲雕栏独凭。花影。花影。满地月明清冷。
如梦令·离情四首
作者：宋琬
朝代：清

刚到凤凰台上。无那骊驹三唱。愿作博山炉，魂逐沈烟游飏。罗帐。罗帐。高筑愁城千丈。织女黄姑月月。偏受天公磨折。正尔拜双星，蓦地燕南越北。新月。新月。乍缺乍圆似妾。小胆空房多悸。那更鸟啼蛩嚏。帘卷看银河，心与繁星俱碎。红泪。红泪。长浸合欢翠被。别后云鬟慵整。蛛网鞶囊金镜。罗袜步空阶，几曲雕栏独凭。花影。花影。满地月明清冷。
姜奉世新寓园亭故相国申文定公别墅也余所居西百花巷相去才二百武客中无事晨夕造访赋诗书壁以纪岁时·其一
作者：宋琬
朝代：清
体裁：七言律诗

茂苑楼台旧午桥，碧梧修竹倚云霄。幽人卜筑今方稳，客子移家幸不遥。酒兴恰随花信发，乡心难共雪痕消。杖藜从此过陪数，莫遣平头折简招。
姜奉世新寓园亭故相国申文定公别墅也余所居西百花巷相去才二百武客中无事晨夕造访赋诗书壁以纪岁时·其三
作者：宋琬
朝代：清
体裁：七言律诗

结构何须论拙工，知君丘壑在胸中。林塘疏豁用卿法，巾几萧閒有父风。萱草阶前抽短碧，梅花雪里弄新红。醉归不畏春泥滑，只在吴趋巷口东。
姜奉世新寓园亭故相国申文定公别墅也余所居西百花巷相去才二百武客中无事晨夕造访赋诗书壁以纪岁时·其二
作者：宋琬
朝代：清
体裁：七言律诗

冠盖当年盛故乡，论交三世羡潘杨。夕郎封事留青琐，吏部遗文满墨庄。松菊荒芜堪洒泪，江湖飘荡此登堂。故人剩有姜肱在，百尺高楼共一床。
姜奉世新寓园亭故相国申文定公别墅也余所居西百花巷相去才二百武客中无事晨夕造访赋诗书壁以纪岁时·其四
作者：宋琬
朝代：清
体裁：七言律诗

泛宅相期傍五湖，天涯吾道未云孤。观涛词赋思枚叔，蜡屐风流羡阮孚。湘箔不垂通乳燕，松梢勿剪待巢乌。西窗石榻因谁设，拄笏朝昏许老夫。
姜紫垣封翁夫人双寿诗
作者：宋琬
朝代：清
体裁：五言排律

阀阅江东盛，君家笏冕多。尚书曾曳履，司隶复鸣珂。题柱传三殿，乘槎瀹九河。宣房馀旧迹，瓠子有新歌。长啸辞朱绂，全家傍苧萝。霜筇秦望月，烟艇镜湖波。白社偕支遁，青山友志和。客星方烂熳，乡月自巍峨。举案鸾双舞，趋庭鲤独过。紫泥纷屡贲，绿鬓未全皤。枕内琅函箓，阶前玉树柯。梅花资鼎实，榴火照颜酡。仙馔麒麟脯，宫袍翡翠罗。登堂歌既醉，侧弁欲俄俄。
姜黄门卿墅以言事下诏狱未几乃付司败惊定赋此·其一
作者：宋琬
朝代：清
体裁：七言律诗

怪事惊传湿葛巾，堪怜北寺再生身。闻君对簿呼高帝，自古明王恕小臣。人号玉山偏煅炼，骨从火宅倍嶙峋。橐饘汝季良辛苦，书就邹阳莫浪陈。
姜黄门卿墅以言事下诏狱未几乃付司败惊定赋此·其二
作者：宋琬
朝代：清
体裁：七言律诗

汉廷钩党易鸡连，早见平台放数贤。汲黯愚忠归主鉴，子瞻生死任人传。二亲宁免当闾泣，十载曾无负郭田。驴背出都春正好，可能长啸海云边。
姬义卿孙启人狱中小饮
作者：宋琬
朝代：清
体裁：七言绝句

御苑垂杨欲作丝，新知生别不胜悲。他年华表归来后，应记燕山痛饮时。
娑萝坪
作者：宋琬
朝代：清
体裁：七言绝句

拨云穿雾踏天阶，婚嫁终令夙愿乖。有约重来寻白帝，娑萝树上挂青鞋。
嫁梅诗
作者：宋琬
朝代：清
体裁：五言排律

乞得罗浮种，偏知柳塞春。閒能容客傲，性不厌官贫。琴几传香远，疏帘映月真。淩风开浅靥，带雪似轻颦。诗兴杨州阁，烟波洛水神。讵随羌笛落，时绕画阑巡。未忍临岐路，因之赠故人。攀条烟漠漠，剪叶玉蓁蓁。试顾灯边影，还疑掌上身。拂衣香不减，对镜粉初匀。留伴林逋老，曾为宋玉邻。何年逢驿使，折向陇头频。
孙介黄斋中同韫退作
作者：宋琬
朝代：清
体裁：七言律诗

御苑长杨绿未齐，羁心无那草萋萋。閒穿曲径沾红雨，笑倚清尊坠白题。赋罢馀情归舞鹤，座中豪客旧闻鸡。故园山色新烟后，辜负三春布谷啼。
孙太初墓
作者：宋琬
朝代：清
体裁：七言律诗

太白山人去不归，空馀荒冢傍渔矶。百年樵牧迷华表，一代文章有布衣。雪满五湖龙自蛰，月明西塞鹭还飞。谁言身后无知己，素榜新悬俎豆辉。
孙孝则中翰书来慰问赋诗却寄兼怀张公选吏部
作者：宋琬
朝代：清
体裁：七言律诗

千里征轺揽素裳，尺书迢递自渔阳。鼎湖龙去髯双堕，水国鸿归字几行。雨雪谁怜君子系，春风为伴舍人装。南行若遇浮湘客，好折梅花一寄将。
孙晦生至永偶成六言四绝句为赠·其一
作者：宋琬
朝代：清
体裁：六言诗

久别方悲离索，相逢莫叹蹉跎。为问青山无恙，惊看华发谁多。
孙晦生至永偶成六言四绝句为赠·其三
作者：宋琬
朝代：清
体裁：六言诗

心事曈曈皎日，故人落落晨星。纵有香山雅会，其如杖屦伶仃。
孙晦生至永偶成六言四绝句为赠·其二
作者：宋琬
朝代：清
体裁：六言诗

涤器长卿已老，临邛四壁依然。莫向长门卖赋，于今狗监无权。
孙晦生至永偶成六言四绝句为赠·其四
作者：宋琬
朝代：清
体裁：六言诗

陶令久无宦志，烦君归语鸬鹚。尤恐邻人未信，示以归去来辞。
季天中给谏见贻诗画使回却寄兼怀李吉津学士郝雪海侍御
作者：宋琬
朝代：清
体裁：七言律诗

故人尺素自三韩，怀袖低回不忍看。诗寄数行皆涕泪，画题双绝比琅玕。汉家逐客崔亭伯，辽海人宗管幼安。闻道圣朝求故剑，愿言同辈且加餐。
宋徵书约游五峰时余有浙绍之行慨念别离赋诗为赠
作者：宋琬
朝代：清
体裁：古风

宋子吾故人，幼怀经世志。豪举类孔融，然诺如季次。筮仕古昌黎，弹丸黑子地。况乃半流亡，斯民实憔悴。君携一仆至，慨然有深喟。爰与父老约，尽罢无名费。拔薤击豪宗，谈笑诛奸吏。哀鸿四野集，秋禾望遗穗。道路绝豺狼，男女安耕织。我来诚信宿，凭轼闻三异。五峰高矗天，拄笏看苍翠。抱被卧云岑，坐观海日出。兹当发会稽，衔卮话难寐。恭闻古人御，刚柔在执辔。贤哉西门豹，佩韦岂无意。世路日崎妪，太行未为譬。君子敬其身，发言无太易。何以赠余行，周行祈相示。回首共宿处，依然白云閟。
宜都阻雨入夜始霁自荆门虎牙山而上群峰络绎险怪万状蜀江之奇自此始
作者：宋琬
朝代：清

舣舟背山郭，寒雨方凄凄。爱此澄江水，色映青玻璃。北岸殊不然，一石五斗泥。同流判清浊，势与泾渭齐。宵分星汉出，捩柁鸣晨鸡。虎牙既雄亘，荆门不可梯。群峰互方圆，参差璧与圭。层巅挂飞梁，千仞垂虹蜺。石子何磊磊，往往绝径蹊。榜人半赤脚，重茧如马蹄。小子但果腹，歌啸忘酸嘶。嗟余怀寸禄，远适瞿唐西。巫山渺安极，巘崿方端倪。晨夕展游眺，童稚相提携。快哉篷窗内，偃息成幽栖。
宜都阻雨入夜始霁自荆门虎牙山而上群峰络绎险怪万状蜀江之奇自此始
作者：宋琬
朝代：清
体裁：古风

舣舟背山郭，寒雨方凄凄。爱此澄江水，色映青玻瓈。北岸殊不然，一石五斗泥。同流判清浊，势与泾渭齐。宵分星汉出，捩柁鸣晨鸡。虎牙既雄亘，荆门不可梯。群峰互方圆，参差璧与圭。层巅挂飞梁，千仞垂虹蜺。石子何磊磊，往往绝径蹊。榜人半赤脚，重茧如马蹄。小子但果腹，歌啸忘酸嘶。嗟予怀寸禄，远适瞿唐西。巫山渺安极，巘崿方端倪。晨夕展游眺，童稚相提携。快哉篷窗内，偃息成幽栖。
客范磊㟧园中
作者：宋琬
朝代：清
体裁：七言律诗

幽栖物外结精庐，策杖来依白鹤居。百尺元龙高士榻，一编司马长卿书。移床欲就桐阴卧，绕砌还怜竹影疏。况有上方钟磬接，从君学道意何如。
宿五峰山
作者：宋琬
朝代：清
体裁：五言律诗

为践溪山约，扪萝到翠微。松光青不定，海气白成围。待月穿云径，留僧宿石扉。莫教官骑促，吾醉欲忘归。
宿摩诃庵
作者：宋琬
朝代：清

不意能来此，高僧共默然。灯传无尽劫，花有再生缘。幻梦初弦月，微躯小劫年。画廊松影外，呵壁问诸天。
宿止方镇废寺
作者：宋琬
朝代：清
体裁：七言律诗

襆被冲泥路未谙，中宵弥勒喜同龛。残书几叶乏官烛，破壁四邻空雪岚。征马齧草苦难厌，小童倚枕何太甘。平明束带觅手板，谁道嵇生懒不堪。
宿泾阳驿简傅慎和年兄·其一
作者：宋琬
朝代：清
体裁：五言律诗

别酒临江岸，连镳宿驿亭。乱蛩催发白，疏雨逼灯青。久客征衣黯，危楼鼓角停。往来嗟旅食，空负使臣星。
宿泾阳驿简傅慎和年兄·其二
作者：宋琬
朝代：清
体裁：五言律诗

怀抱经年结，村醪此夜欢。明河秋不落，白露月初寒。官似吴江冷，歌成蜀道难。塞鸿相逐发，一一向桑乾。
宿诸乾一七峰雪堂分韵
作者：宋琬
朝代：清
体裁：七言律诗

万壑飞流带草堂，梅花零落尚馀香。人閒自洗青山骨，客到常支白鹤粮。夜半星光摇石壁，晓来云气乱匡床。知君綵笔纵横甚，欲绘蓝田辋口庄。
宿迁舟中作
作者：宋琬
朝代：清
体裁：七言律诗

枕上紞紞伐鼓声，布帆万里此西征。敢辞蜀道青天远，未听巴猿白发生。枫叶凋残公路浦，烟花迢递锦官城。暮年击楫心犹壮，浊浪滔滔讵足惊。
宿陆俟庵秀林草堂
作者：宋琬
朝代：清
体裁：七言律诗

甫里先生善闭关，钓车渔艇未尝閒。水亭深处多黄鸟，瘴海归来载白鹇。百叠云光藜杖外，九峰山色竹楼间。栏边斗鸭能言语，肯许求羊共往还。
宿鸡山寺
作者：宋琬
朝代：清

洞壑迷青霭，松杉隐白毫。客来秋已尽，坐久月初高。天外群峰小，云端板屋牢。明朝临绝顶，筋力未辞劳。茸岭何年辟，鸡巢此地传。松声长似雨，峦气自成烟。梦散疏钟外，心清古佛前。欲从仙吏隐，结宇共栖禅。看山心倍勇，闻磐夜何清。虎傍禅林穴，人从木抄行。振衣沾石色，高枕纳泉声。羡尔仇池长，频来屐齿轻。
宿鸡山寺·其三
作者：宋琬
朝代：清

看山心倍勇，闻磐夜何清。虎傍禅林穴，人从木抄行。振衣沾石色，高枕纳泉声。羡尔仇池长，频来屐齿轻。
宿鸡山寺·其二
作者：宋琬
朝代：清

茸岭何年辟，鸡巢此地传。松声长似雨，峦气自成烟。梦散疏钟外，心清古佛前。欲从仙吏隐，结宇共栖禅。
寄候宝鸡党太傅·其一
作者：宋琬
朝代：清
体裁：七言律诗

上相悬车出蓟丘，至尊亲解御貂裘。千官祖帐荣疏傅，五岳还丹羡邺侯。黄绮自邻君子里，赤松元伴帝师游。钓璜溪畔明农客，时向东皋一问牛。
寄候宝鸡党太傅·其三
作者：宋琬
朝代：清
体裁：七言律诗

忆昔仓曹忝备官，紫宸朝罢佩珊珊。忧时鬓发才垂白，正色威仪想渥丹。桂树一枝阶下秀，莲峰高掌杖头看。古来贤达如公少，神武门前两挂冠。
寄候宝鸡党太傅·其二
作者：宋琬
朝代：清
体裁：七言律诗

履声再上近星辰，薄海惊看社稷臣。天下君宗推伯起，阁中宾客笑平津。主恩在昔尊三老，父执于今有几人。惭愧西州门下士，感深不独为车茵。
寄候宝鸡党太傅·其四
作者：宋琬
朝代：清
体裁：七言律诗

闻道东山有草堂，清秋蒹菼露苍苍。散金宗族门常满，争席田翁醉不妨。甲第惟馀宫一亩，午桥可有树千章。何时来访乌衣宅，再拜趋陪弟子行。
寄兰州司马赵紫垣·其一
作者：宋琬
朝代：清
体裁：五言律诗

故人燕市别，万里赴边州。我已辞朱绂，君应念白头。关山明月夜，砂碛大河流。驿使来西极，梅花寄陇邮。
寄兰州司马赵紫垣·其二
作者：宋琬
朝代：清
体裁：五言律诗

城郭皋兰北，衙斋面翠微。雪中千帐驻，树里五泉飞。怀古频看帖，思乡易湿衣。他时如问讯，海上有鱼矶。
寄其武六兄
作者：宋琬
朝代：清
体裁：五言排律

薄祐逢磨蝎，妖占验竖牛。魂销豺虎焰，泪尽鹡鸰求。雉网文方密，鸡竿诏独优。微躯成硕果，百口寄幽州。金镜开三殿，彤圭集五侯。哲兄骖未税，顾我涕先流。剪烛三更雨，携壶百尺楼。布帆惊去速，贝锦讶谁谋。急难同人少，相逢故吏愁。一车消积毁，双屐补前游。老体过黄犊，新知定白鸥。寻源偕牧竖，醉月假僧舟。幽事聊堪赏，孤吟竟寡酬。吾宗饶哲彦，艺苑各冥搜。九辩歌虽歇，三都笔更遒。文章推大陆，词翰压诸刘。鹭序层霄上，熊轓五岭头。仙人洞口树，帝子阁中秋。竞爽才何盛，长嗟命不犹。泥沙真蹭蹬，江介复淹留。春草能徵梦，梅花且寄邮。心期远尚尔，足疾近应瘳。旅燕悲焚幕，悬鹑感弊裘。何由瞻色笑，斟酌慰离忧。
寄冯岚北
作者：宋琬
朝代：清
体裁：五言律诗

木末亭边饮，悲歌上酒楼。隔帘听赵瑟，倚槛拂吴钩。醉卧胡姬侧，时过日者流。由来鄙章句，努力策封侯。
寄刘雪舫
作者：宋琬
朝代：清
体裁：七言律诗

爰从北寺代呼天，送客魂消死别年。人向生前曾自祭，诏从江上忽惊传。酸风楚雨怀沙赋，白雁青枫访戴船。欲向甓湖寻钓艇，乞君三亩种瓜田。
寄呈其武宗兄太史
作者：宋琬
朝代：清
体裁：古风

昔日汉庭开五柞，冠盖辉煌满京洛。章台走马多少年，春风十里悬珠箔。我家太史对枫宸，明光射策第二人。天子临轩劳主父，渥洼再见生麒麟。今之太宰齐被遇，方轨连镳起天路。赋诗屡和柏梁篇，视草时披温室树。余时裋褐客长安，遥瞻丰采弹其冠。讵意乾坤有变迁，泰山为谷沧溟乾。威凤神龙在草泽，幽居不救苍生厄。藏书已足富名山，何日徵车来束帛。囧伯居然世父行，往与先子同为郎。图书手泽宛如昨，使我再拜涕浪浪。西射堂前春草碧，开缄三复明相忆。小弟何当千里驹，哲兄不惜连城璧。昨日燕台尺素劳，惠连今在白云曹。无由共聚长干里，明月清樽照綵毫。
寄唐翌辰隐君
作者：宋琬
朝代：清
体裁：七言律诗

问讯东园老布衣，萧然松菊对柴扉。閒眠白石牵黄犊，时踏青鞋到翠微。儒子曾逢桥上履，丈人久息汉阴机。当年洛社诸先辈，杖屦如君近亦稀。
寄姚六康
作者：宋琬
朝代：清
体裁：古风

学者读书须读史，坐穷理乱知臧否。但愁纸价洛阳高，空使临渊羡寒士。朱门缃帙竞装潢，猎色渔声安用此。须臾散失随云烟，补袍覆酱徒为耳。两京监板颇粗略，数行以后丹铅止。近来剞劂数毛家，校雠惜未精蒐薙。兼载徒誇费两牛，愆讹谁复分三豕。南梁北齐编更陋，譬如嘉谷纷糠秕。乖谬相承千百年，无人笔削存公是。姜生雅负春秋癖，闭户覃思却车轨。上溯马班下沈范，叹息欧阳观止矣。删繁涤秽匠心苦，甫田有畔纷丝理。蹇驴捆束走长安，词林动色公卿喜。何由荐达明光宫，却难流布咸阳市。丹阳令尹绾绶初，誓将薄俸谋经始。重构萧家文选楼，爰从两史为嚆矢。吾侪岂乏桓君山，高台九仞需层累。或曰姚侯一何迂，催科不肯施鞭捶。卧阁惟知学蠹鱼，甑尘那得肥妻子。既无公府之严檄，又非水衡钱谷比，胡为乎孜孜矻矻穷年而不已。姚侯大笑谢时人，吾亦不知其所以。但言乐此不为疲，有书不读何如燬。我慕姚侯常下拜，欲往从之渺烟水。摩挲双眼待书成，书成早寄青湖鲤。
寄孙沂水郡丞
作者：宋琬
朝代：清
体裁：七言律诗

闻君五马下番禺，忽报搴帷长镜湖。十里松杉神禹庙，万家楼阁越王都。堪惊投杼身将老，且喜弹冠病欲苏。为访故人过剡曲，绨袍应亦念穷途。
寄怀万虚公司李
作者：宋琬
朝代：清
体裁：五言排律

赋奏明光殿，卿才白雪高。壮游怀杜曲，薄宦共江皋。律令张廷尉，诗篇谢法曹。丰棱瞻夏日，昭晰及秋毫。铸鼎神奸徙，燃犀水族号。北楼人可友，东阁兴偏豪。吏散无留牍，帘垂著反骚。敬亭山下月，春谷雨中涛。握手惊霜鬓，登车赠宝刀。赘疣嗟乘雁，攀槛类饥猱。贫过东方朔，交深左伯桃。销魂千里别，惆怅恋绨袍。
寄怀周伯衡宪副
作者：宋琬
朝代：清
体裁：古风

忆昔渤海李学士，上书侃侃论臧否。南阳贵人争欲杀，先帝优容得无死。妻孥徒步东出关，远谪辰韩五千里。平原宾客散如烟，交态从来类如此。周侯夕下青琐闱，一片真诚血相视。短衣匹马践严霜，萧萧夜渡卢龙水。姓名不遣关吏知，但道先生旧弟子。送上毡车痛哭回，观者欷歔行者止。我住北平近三载，李君累月书盈纸。方知古道未尝亡，国无君子将何倚。党人赖有贾长头，董班高义垂青史。世上尽如曹蜍李志辈，不鸣不跃徒为耳。思欲逢君一再拜，冉冉征途改星纪。困辱颠连安足论，故态狂奴老尚尔。安得马当山下风，共看匡庐千尺水。
寄怀姚经三司理建宁
作者：宋琬
朝代：清
体裁：古风

君家群从高阳里，遏末封胡先后起。黄门给事大中郎，火攻屈指长誇尔。才名藉甚洛阳都，康庄千里羡騊駼。相如车骑归来盛，却买扁舟到镜湖。自荷长镵探五泄，浣纱石上苔痕灭。千峰万阁共衔杯，坐看秦望峰头雪。同游者谁孙子荆，南州老子真狂生。曲阿太史好禅寂，雄谈飞辩何纵横。一旦存身在罗网，素交弃我如尘壤。男儿急难谁复怜，故人况隔螺江上。去年重到会稽山，有客新从九曲还。言君念我不暂忘，拔剑辍箸长三叹。呜呼此意渺千古，知己堪悲越石父。子瞻磨蝎悔作人，马迁货殖思为贾。羡尔平反有异闻，持平不肯用深文。卓笔还成铁笛赋，搴帷并吊武夷君。往往从之不能去，离忧凭仗孙郎语。开轩话我再生缘，桦烛三条应至曙。
寄怀席紫阁·其一
作者：宋琬
朝代：清
体裁：七言律诗

浙江潮满桂轮秋，棘院追陪上客游。青眼长歌催按拍，月明狂啸共登楼。左骖谊比绨袍重，七尺身从鼎镬留。为报更生今已老，遥将双泪寄炎州。
寄怀席紫阁·其二
作者：宋琬
朝代：清
体裁：七言律诗

使君丰采亚胡威，高卧羊城讼牍稀。料得故人官似水，那堪客子赋无衣。魂销旅燕来江上，梦绕梅花度岭飞。苦忆罗浮峰顶月，烟波淼淼寸心违。
寄怀张省之
作者：宋琬
朝代：清
体裁：七言律诗

华省追陪有岁时，玉珂朝退步迟迟。最怜鸿雁分天际，况值蒹葭隔水湄。雪满幽扉哀置橐，月临高阁忆弹棋。太仓闻道饶红粒，为寄渊明乞食诗。
寄怀施愚山少参
作者：宋琬
朝代：清
体裁：古风

昔我陷虎吻，微躯蒙羁绁。君方拜法曹，顾余两悲咽。愧乏平生欢，定交在狱闑。爰书未奏当，忽作粤中别。挥泪远行迈，万里忧心惙。先帝汤文姿，沉冤荷昭晰。豺狼伏厥辜，再添鹓行列。之子在桂林，赋诗见慰悦。流传及四方，知我交情切。王程各有役，先后秉符节。绛帐遍青齐，相望渺恒碣。吾友丁礼曹，词翰果清绝。同人滥吹奖，葑菲采薄劣。严张两黄门，雅与夫君埒。矫矫陈布衣，骚坛称七杰。丁也坐微眚，足践辰韩雪。余往送之郊，泪痕欲成血。武林展契阔，停杯为汝说。引领医巫闾，怛焉肝肠绝。萧斋抵足眠，鲑菜弗为亵。惜哉困簿书，倡和至今缺。是年辛丑冬，祸发由蚁穴。同室产鸱枭，倾巢恣餐齧。天威赫雷霆，小臣将陨灭。痛哭十年前，兹焉倍酷烈。百口若卵危，万端付瓦裂。搏颡呼苍天，天门高荡跌。古人死多门，膺滂何罪孽。所恨目不瞑，未与良朋诀。一朝阊阖开，曦阳照幽蛰。天王实圣明，宗祀存羊舌。罗网幸脱免，江湖转骚屑。绨袍邈千载，世情吝一歠。方知饥与寒，忧患竟同辙。匪不告缓急，逢人多面热。登舻眺庐陵，澒洞风涛截。欲访梅尉宅，挂帆复中辍。长跽寄双鱼，恐君不忍阅。
寄怀河南督学张公选·其一
作者：宋琬
朝代：清
体裁：七言律诗

使君旌节下成皋，冯轼中原简誉髦。定有书生如贾谊，至今启事忆山涛。兔园雪满群贤集，熊耳云连少室高。羡尔纱帷谈易处，虎皮独坐胜东曹。
寄怀河南督学张公选·其三
作者：宋琬
朝代：清
体裁：七言律诗

君家丁卯桥边宅，苦忆连床听雨时。黄鹤山深春载酒，杜鹃花发晚题诗。著书远过许仲晦，生儿酷似刘穆之。莫向风尘嗟濩落，鹓雏池上羽毛奇。
寄怀河南督学张公选·其二
作者：宋琬
朝代：清
体裁：七言律诗

忆放金鸡谢赭衣，故人失喜泪频挥。方怜燕市枯鱼泣，忽作梁园断雁飞。愧我飘零成白首，看人容易到黄扉。佛狸祠下停双桨，懒上焦山百尺矶。
寄怀河南督学张公选·其四
作者：宋琬
朝代：清
体裁：七言律诗

闻道吹台近已芜，繁华终古孝王都。千金结客思公子，中夜抽毫有大夫。坐拥邹枚誇上驷，经从河赂起真图。敝裘欲就扶风帐，惭愧苏门长啸徒。
寄怀王敬哉·其一
作者：宋琬
朝代：清
体裁：古风

陶陶孟夏初，繁阴散林莽。仓庚来好音，交交自俦伍。念我平生欢，浮家托柔橹。食薇敢言贫，采荼不知苦。微雨沐庭柯，悠哉望乡土。
寄怀王敬哉·其三
作者：宋琬
朝代：清
体裁：古风

昏晓迭往还，行坐日默默。感彼江海人，搴兰向南国。释我无与亲，扬舲渺安极。罻罗方高张，前路多矰弋。鸿鹄莫轻翔，修鳞尚潜匿。何用慰离忧，长谣以相忆。
寄怀王敬哉·其二
作者：宋琬
朝代：清
体裁：古风

乡土杳何许，青齐与燕赵。与君虽异居，畴昔同弦朓。中原战伐多，豺虎纷然扰。昔为涧中柏，今如路旁草。努力莫弃捐，风波慎昏晓。
寄怀王敬哉·其四
作者：宋琬
朝代：清
体裁：古风

相忆讵云已，离忧难可任。远游有高步，索居无馀心。吴江森浩渺，越岭郁崎崟。飘飖惬追讨，毋为嗟滞淫。君发春申渚，予梦天姥岑。愿言结茅茨，方将理瑶琴。
寄怀耿徂徕
作者：宋琬
朝代：清
体裁：古风

长离奋层霄，葳蕤振修翮。琅玕不妄餐，矧乃玩松柏。伊人实孤骞，屏居谢人迹。晦此清庙姿，俨然天竺客。畴昔展佳觏，相将卧瑶席。秋池散芙蓉，白露鸿飞夕。清言接曙钟，众中见影只。岁月何晼晚，朱明时复易。冉冉怀百忧，垂老嗟物役。揽衣步中逵，荒途渺阡陌。大江日夜流，东归竟安适。惆怅秣陵山，何由理轻策。
寄怀胡苍恒宪副
作者：宋琬
朝代：清

壮志堪乘障，浮名悔入关。人疑龙性傲，官似马曹闲。板屋青羌俗，柴扉紫逻山。边城须卫霍，未许拂衣还。
寄怀胡苍恒宪副·其一
作者：宋琬
朝代：清
体裁：五言律诗

绝域悲行役，同君赋远游。共怀五岳志，各有百年愁。黄叶岷山早，青天渭水流。相思倍萧索，中夜倚层楼。
寄怀胡苍恒宪副·其七
作者：宋琬
朝代：清
体裁：五言律诗

一官如宕子，万里陇头分。旅况萧条见，家艰涕泗闻。防身豺虎窟，玩世鹿麋群。七发惭枚叟，何由起使君。
寄怀胡苍恒宪副·其三
作者：宋琬
朝代：清
体裁：五言律诗

仇池山四面，百里少经过。愧我劳车马，输君践薜萝。题诗猿鸟怪，寄语水云多。欲拟天台赋，其如疏懒何。
寄怀胡苍恒宪副·其二
作者：宋琬
朝代：清
体裁：五言律诗

壮志堪乘障，浮名悔入关。人疑龙性傲，官似马曹閒。板屋青羌俗，柴扉紫逻山。边城须卫霍，未许拂衣还。
寄怀胡苍恒宪副·其五
作者：宋琬
朝代：清
体裁：五言律诗

诗筒劳驿使，招隐有新篇。厌见关山月，言耕涑水田。黄精能驻老，浊酒易忘年。余亦沧浪客，归心为尔坚。
寄怀胡苍恒宪副·其六
作者：宋琬
朝代：清
体裁：五言律诗

闻君轻绂冕，铃阁镇秋扃。昨日一书至，伊余双泪零。愁边秋草合，望里暮云停。安得联床语，更深煮茯苓。
寄怀胡苍恒宪副·其四
作者：宋琬
朝代：清
体裁：五言律诗

相知方恨晚，相见一何疏。拙宦怜同调，孤城奈索居。秦关砧响夜，羌笛雁飞初。赖有洮河鲤，遥将尺素书。
寄怀韩有一司李
作者：宋琬
朝代：清
体裁：五言律诗

寂寥韩众后，之子谪人间。卧阁江鸥入，讼庭春草閒。碧云三月柳，丹灶八公山。应念关门客，摧颓似白鹇。
寄李宝应叔则
作者：宋琬
朝代：清
体裁：古风

孔鸾不妄集，翔鸣必梧楸。志士惜羽仪，委身良有由。壮哉张子房，毁家为仇雠。报韩乃事汉，功名拜留侯。丈夫志贵成，豫让翻足羞。关中有李子，仗剑东南游。其志岂徒然，徘徊空道周。湖干领簿书，顾予心悠悠。登楼划然啸，夜静鱼龙愁。酒酣发濡墨，挥洒皆银钩。四座歌且叹，况乃闻箜篌。贱子秉微尚，间关非有求。慰意謦欬间，是夕缓羁忧。归来缠旧疴，偃蹇依荒丘。时命不我与，躏茧将谁尤。淮水日悠缅，梦想在方舟。南征多飞鸿，矫若轻云浮。燕雀虽满目，啁啾安足谋。
寄杨犹龙方伯·其一
作者：宋琬
朝代：清
体裁：七言律诗

万里桥头雁不飞，别来清泪几沾衣。诗从巴峡千篇好，客到风尘百事违。方物漫誇邛竹异，书生亲破锦江围。中朝启事频推毂，会见双星入紫薇。
寄杨犹龙方伯·其二
作者：宋琬
朝代：清
体裁：七言律诗

南征诸将系戈船，司马文章喻蜀传。转粟自来愁白帝，宦途今日更青天。风流燕赵登楼客，露布巴渝洗甲年。词赋定从横槊得，封题写向薛涛笺。
寄桐乡令俞眉仙
作者：宋琬
朝代：清
体裁：七言律诗

鸟鼠山前别几秋，惊心冉冉岁华流。美人退食驯朱鹤，客子馀生抱白鸥。问俗贾综常露冕，辞家王粲强登楼。知君不倦绨袍赠，坐遣春风破旅愁。
寄沈惠孺郡丞
作者：宋琬
朝代：清
体裁：七言律诗

短褐论交得沈侯，登山临水见风流。还同谢朓来姑孰，曾酹平原过赵州。古驿月明渔笛远，长淮春尽柳丝柔。归航多载秦邮酒，共醉君家八咏楼。
寄潮州太守尚木宗兄·其一
作者：宋琬
朝代：清
体裁：七言律诗

西射堂边幽梦通，春来池草雨濛濛。一麾共惜延年出，万死谁怜阮籍穷。放逐差宜麋鹿性，行藏堪笑马牛风。须知冠盖吾宗盛，岭表相望有二冯。
寄潮州太守尚木宗兄·其二
作者：宋琬
朝代：清
体裁：七言律诗

诏下金鸡肆赦初，开函惊见岭南书。未堪华发逢豺虎，竞道炎方徙鳄鱼。病骨支离诗兴减，绨袍忌讳世情疏。由来同姓无新故，急难他人恐不如。
寄王敬哉詹尹·其一
作者：宋琬
朝代：清
体裁：五言律诗

不见王詹事，相思隔禁林。传经家学远，求剑主恩深。万里驱车地，三年避弋心。瑶华如可寄，一和陇头吟。
寄王敬哉詹尹·其二
作者：宋琬
朝代：清
体裁：五言律诗

自作秦亭客，边鸿几度飞。有书常隐姓，无梦不沾衣。忆在碧云寺，饱看红叶归。此游何日再，翘首向王畿。
寄王湘璞方伯
作者：宋琬
朝代：清
体裁：七言律诗

鲸波未息海天隅，转饷功高汉大夫。鸿雁四郊堪绘画，艨艟千里仰储需。榕城树古传螺女，薇省花香饱荔奴。参佐试将双鲤去，梅开莫遣驿书无。
寄秦补念观察·其一
作者：宋琬
朝代：清
体裁：七言律诗

谁从请室唁微躬，忆汝潜过北寺中。握手已成千古别，解衣真有左骖风。驺虞所至怜生草，鸿雁将归恨转蓬。见说南州高义在，肯教客子叹无戎。
寄秦补念观察·其二
作者：宋琬
朝代：清
体裁：七言律诗

去年飞鹢到湖干，信宿江楼秋色阑。顾我重逢疑是梦，知君三刺必须宽。迩来世法交游绝，自古书生货殖难。日落九江烟树隔，掬将双泪报任安。
寄米吉土·其一
作者：宋琬
朝代：清
体裁：七言绝句

故人为政近如何，渺渺孤帆隔浊河。试向月波楼上望，浮云不似客愁多。
寄米吉土·其七
作者：宋琬
朝代：清
体裁：七言绝句

綵毫藉甚第三郎，天子门生独擅场。见说火攻诸弟幼，先鞭不肯让元方。
寄米吉土·其三
作者：宋琬
朝代：清
体裁：七言绝句

当年裘马凤凰城，醉后天街踏雪行。记得摩诃庵里路，晚凉风雨读书声。
寄米吉土·其二
作者：宋琬
朝代：清
体裁：七言绝句

万里曾为秦塞客，扁舟又过浙江湄。为报沈郎腰似磬，定知潘令鬓如丝。
寄米吉土·其五
作者：宋琬
朝代：清
体裁：七言绝句

垂老何堪赋索居，况逢多难倍愁予。莫将缣素论长短，但道新人故不如。
寄米吉土·其八
作者：宋琬
朝代：清
体裁：七言绝句

右军儿子悉同生，珠树琅玕得似卿。我独何辜怜只影，飘摇江海不胜情。
寄米吉土·其六
作者：宋琬
朝代：清
体裁：七言绝句

绳床茶灶竞谭锋，襆被萧条午夜钟。若问岁寒青不改，慈仁阁下两株松。
寄米吉土·其四
作者：宋琬
朝代：清
体裁：七言绝句

长忆君家石又斋，峰峦奇绝八音谐。自从不下南宫拜，一片寒光何处埋。
寄米紫来进士·其一
作者：宋琬
朝代：清
体裁：五言律诗

已甘捐七尺，白骨倩君收。何意支离叟，仍为汗漫游。橐饘徵古道，笔冢见风流。最是销魂地，荆高旧酒楼。
寄米紫来进士·其二
作者：宋琬
朝代：清
体裁：五言律诗

中散才名独，长康绝艺三。千秋人不作，异代尔能参。健笔题黄绢，晴窗染翠岚。閒来看泼墨，深觉愧青蓝。
寄芮太冲郡丞
作者：宋琬
朝代：清
体裁：七言律诗

雨雪怀君音未疏，门前五柳近何如。张衡自著归田赋，马援新裁诫子书。枕石暂教閒竹杖，济川还望起蒲车。尚思北寺相逢日，共向孤灯话岁除。
寄萧含之
作者：宋琬
朝代：清
体裁：古风

昔事大司农，并辔游京洛。长啸顾俦侣，心期共然诺。□□余多愁，滑稽君善谑。欢宴夜忘归，醍醐倾凿落。一麾先后出，音书两寂寞。烟波万馀里，肝胆向谁暴。感物迹已陈，怀人事如昨。梦寐见颜色，然疑醒时作。矧余年齿衰，剖符邻绝漠。扬舟在中流，汎汎安所托。之子秉遐义，道远情不薄。南方有奇树，相思结红萼。封题寄塞垣，清规代良药。
寄融默上人
作者：宋琬
朝代：清
体裁：古风

我梦敬亭好，烟月空濛濛。尝思谢簪组，结庐白云中。况闻休上人，振锡双溪东。清言领众要，豁达披群蒙。虽怀出世姿，雅慕平原风。行年方及艾，丹颧如霜枫。方舟限河梁，目断南飞鸿。营营婚宦间，蹉跎误微躬。绳床如可接，何以觉余恫。江天暮徙倚，素心幽磬通。
寄讯令础宗兄
作者：宋琬
朝代：清
体裁：七言律诗

寂寂东风掩泪痕，别来心事讵堪论。刘琨实抱三年疢，楚客难招九逝魂。防墓松楸哀马鬣，海天霜雪泣鸰原。梦中得句知因我，西射堂边草正繁。
寄谢傅慎和同年
作者：宋琬
朝代：清
体裁：古风

昔余奉简书，滥竽明江上。君亦筦水衡，旌旗出相望。猗嗟命不犹，日与豺狼傍。逢怒既狺狺，伪喜亦怏怏。弗忍其噂沓，中怀忽如创。不闻白苧歌，竟辍青山舫。之子尚含弘，冲襟表渊量。酒酣悲歌发，真气何肮脏。予也多褊心，磊坷负兹谤。朱并亦何人，飞章实无妄。沉闭若卢扉，生躯纳幽圹。旧交半零落，缓急谁能仗。司马传货殖，三覆馀深怆。前月把君书，泪痕欲波浪。问我食无糜，念我寒无纩。囊中金错刀，旦夕将予贶。饿隶宁复忧，聊以慰饥吭。解骖归越石，缨冠脱叔向。此事已千年，此道未云丧。雨雪冀音徽，颂言倚惆怅。
寄赠宁波太守崔年兄·其一
作者：宋琬
朝代：清
体裁：七言律诗

年来多难客飘零，此日逢君眼倍青。海内交游成旧雨，天涯兄弟感晨星。春深雉尾随车盖，日落潮声满讼庭。崔寔姓名闻帝座，已将三异纪铜屏。
寄赠宁波太守崔年兄·其二
作者：宋琬
朝代：清
体裁：七言律诗

勾章十万户萧条，遗老腾欢五裤谣。露冕春风看蜃市，充盘佳味羡江瑶。赋成金石怀孙绰，颂起田畴说郑侨。何日双熊来葛岭，南屏寺里坐深宵。
寄赠高静庵明府
作者：宋琬
朝代：清
体裁：五言排律

茂宰需仁里，淳风古帝丘。先人无过举，抚字必诚求。士学尊三古，民劳汔小休。朝天双舄去，卧辙一钱留。庙貌桐乡永，笾房涧芷羞。牲牷鸣社稷，巫觋杂农讴。忆辨银獐日，堪思竹马游。王城趋陇右，子舍恋并州。榱桷瞻云表，壶浆满道周。牵衣黄耇泣，揽辔白驹愁。多难逢妖鸟，馀生困竖牛。几沉羊舌族，幸脱虎须雠。不废庚桑楚，全凭郭细侯。雄文凌七泽，嘉绩最中牟。桂醑盈觚爵，松寮亟僝鸠。叔敖仍俎豆，朱邑复春秋。鹤发欢无斁，兕觥歌有觓。感君能制锦，愧我学为裘。讵以前贤重，将贻来者谋。鲁孙歌锡类，涕泗洒孤舟。
寄赵雍容
作者：宋琬
朝代：清
体裁：古风

忆昔结交严给事，綵笔凭陵干象纬。作者七人余其一，汎爱兼收烂羊胃。论文雅欲法周秦，作赋相期宗汉魏。坐中称述及吾子，精锐偏师使人畏。不数同邑江东生，绝胜君家渭南尉。湖上飘零喜见君，樽酒班荆惬素闻。晚钟共踏南屏月，晓色遥看天目云。醉后为余开箧笥，琅玕奇字青霞文。戛击钟镛还大雅，竟陵馀子徒纷纷。风驱电迈鬼神泣，岂惟旗鼓张吾军。旅雁沙鸥无定向，菰城卧病叹离群。药裹沉绵疏玉盏，枕藉君诗常在眼。由来七发逾良医，二竖奔逃去如刬。双凫共羡使君来，手板要章绶初绾。才名藉甚尹翁归，舆论欢腾郑子产。料得栽花满路衢，况复莺声方睍睆。淀湖东上路非遥，一苇曾闻不崇朝。相思相望转愁绝，扁舟欲往羞阳鱎。年来已厌鲈鱼脍，会须归问故山樵。尺书若访张融屋，白鹤江头有暮潮。
寄陈若水
作者：宋琬
朝代：清
体裁：七言律诗

十年画省忆含香，百尺高楼共一床。惟尔能容中散傲，何人堪效次公狂。使君清啸梨山月，贱子悲歌燕市霜。息壤未寒高谊在，梦魂终夜绕渔梁。
寄顾见山水部·其一
作者：宋琬
朝代：清
体裁：七言律诗

赐环新拜主恩偏，共道珠从合浦还。考牧曾题沙苑马，乘槎方佐水衡钱。章江东下光如练，估客西来花满船。清簟疏帘应拄笏，綵毫终日貌山川。
寄顾见山水部·其二
作者：宋琬
朝代：清
体裁：七言律诗

去岁闻君昼锦回，无缘花底共衔杯。故人霄汉须相忆，客子江湖祇自哀。茅屋暂栖三泖畔，梅花长在郁孤台。悬知官阁题诗遍，珍重虔州驿使来。
寓侯记原秬园
作者：宋琬
朝代：清

飘泊仍吴会，凄凉但越吟。乡遥悲去雁，春晚见来禽。老病初携杖，良朋喜盍簪。娄塘堤上柳，步屟定相寻。上巳迟三月，高斋自一家。鱼梁连竹屋，鸡栅缚藤花。万木偏能冷，群鸥未觉哗。临邛频送酒，莫遣豹奴赊。未忍辞君去，行行且复淹。酒枪朝尚卧，花箭夜来添。白鸟声相乱，黄鱼价稍廉。东邻如何问，龟策未须占。
寓侯记原秬园·其一
作者：宋琬
朝代：清

飘泊仍吴会，凄凉但越吟。乡遥悲去雁，春晚见来禽。老病初携杖，良朋喜盍簪。娄塘堤上柳，步屟定相寻。
寓侯记原秬园·其三
作者：宋琬
朝代：清

未忍辞君去，行行且复淹。酒枪朝尚卧，花箭夜来添。白鸟声相乱，黄鱼价稍廉。东邻如何问，龟策未须占。
寓侯记原秬园十二首·其一
作者：宋琬
朝代：清
体裁：五言律诗

系舟犹未稳，邀我过西轩。旧好敦三世，新知在一言。空馀袁粲宅，不返汨罗魂。君问浮生事，苍茫掩泪痕。
寓侯记原秬园十二首·其七
作者：宋琬
朝代：清
体裁：五言律诗

幽居常屏迹，贫病得相宜。官税输蚕豆，园蔬摘兔葵。论文憎烛短，送客出萝迟。他日相思处，深篁听雨时。
寓侯记原秬园十二首·其三
作者：宋琬
朝代：清
体裁：五言律诗

小阁俯回塘，桥危客屐妨。燕如巢画舫，鹭每立匡床。栝柏三更响，芙蕖五月凉。倚栏思把钓，此事近来长。
寓侯记原秬园十二首·其九
作者：宋琬
朝代：清
体裁：五言律诗

上巳迟三月，高斋自一家。鱼梁连竹屋，鸡栅缚藤花。万木偏能冷，群鸥未觉哗。临邛频送酒，莫遣豹奴赊。
寓侯记原秬园十二首·其二
作者：宋琬
朝代：清
体裁：五言律诗

老树清溪曲，柴扉乱竹间。家同曹社覆，园似楚弓还。径窄才容屦，僮稀懒上关。何须安洞壑，面面是真山。
寓侯记原秬园十二首·其五
作者：宋琬
朝代：清
体裁：五言律诗

寂寥戎马后，故物剩长镵。我尚思卢植，君无愧阮咸。松杉存手泽，鸥鹭领头衔。金石残篇在，光芒未可函。
寓侯记原秬园十二首·其八
作者：宋琬
朝代：清
体裁：五言律诗

飘泊仍吴会，凄凉但越吟。乡遥悲去雁，春晚见来禽。老病初携杖，良朋喜盍簪。娄塘堤上柳，步屧定相寻。
寓侯记原秬园十二首·其六
作者：宋琬
朝代：清
体裁：五言律诗

棨戟高门盛，衣冠巷有乌。八厨推令弟，千里羡遗孤。龙性悲难似，鸰原痛不殊。知君思小谢，池草任荒芜。
寓侯记原秬园十二首·其十
作者：宋琬
朝代：清
体裁：五言律诗

明月堂中月，清光似主人。祇应江海客，来对雪霜辰。赋草传丁卯，年华记甲寅。高秋还鼓枻，重看桂盈轮。
寓侯记原秬园十二首·其十一
作者：宋琬
朝代：清
体裁：五言律诗

颇讶盘餐设，因知典鹔鹴。苍筤中饭饱，粔籹细君良。尹绿开书帙，樵青续酒浆。客心与春色，浩荡满归航。
寓侯记原秬园十二首·其十二
作者：宋琬
朝代：清
体裁：五言律诗

未忍辞君去，行行且复淹。酒鎗朝尚卧，花箭夜来添。白鸟声相乱，黄鱼价稍廉。东邻如可问，龟策未须占。
寓侯记原秬园十二首·其四
作者：宋琬
朝代：清
体裁：五言律诗

高枕吾庐似，花香绕屋清。梦回鱼泼剌，祭后獭纵横。宿酿呼儿劝，残棋共客争。吾衰甘就隐，不复问归耕。
寓楼晚眺·其一
作者：宋琬
朝代：清
体裁：五言律诗

画阁淩云汉，平堤夕霭边。客随幽鸟集，星映远岚悬。剑匣愁来引，钟声暝后圆。乡心千里绝，雪泪话归年。
寓楼晚眺·其二
作者：宋琬
朝代：清
体裁：五言律诗

挟瑟危栏内，惊心凤笛吹。栖乌千点乱，宿犬数声悲。素雪纷如集，幽兰应恨迟。拥炉朋好至，试索送愁诗。
对雪有怀玉铭冂卿时公被浮言旋蒙特擢
作者：宋琬
朝代：清
体裁：七言律诗

羁心寥落未能平，重以绨袍累友生。已信明珠归合浦，敢云孤剑滞丰城。愁中北阙浮云蔽，署里西山霁雪盈。退食自公应念我，围炉谁与共棋枰。
对雪有怀邓元昭王胥庭
作者：宋琬
朝代：清
体裁：七言律诗

楚客惊心对素柯，谁将双泪寄羊何。轻云未散蓬莱色，芳草将回太液波。此夜梁园堪作赋，几时燕市共悲歌。城头无限西山好，依旧清光满玉珂。
寿张升渠
作者：宋琬
朝代：清
体裁：古风

昔年跃马燕昭台，骅骝蹀躞风云开。把臂登楼发狂啸，玉山倒映芙蓉杯。别来南北音尘隔，愧我形容已颁白。君侯隼旟专城居，画戟朱幡二千石。建业争攀郭贺车，茸城双秀张堪麦。忆昨相逢放鹤亭，青翰之舟为我停。才说离愁星欲曙，却怜憔悴眼还青。春风骀荡花烂熳，太守悬弧设高宴。莺声催歌雪儿歌，驼峰美并江瑶馔。还闻父老扶杖过，儿童连袂歌五襦。为公起舞红氍毹，酌彼兕觥乐且都，使君高义古来无。
寿张大司空
作者：宋琬
朝代：清
体裁：五言排律

北极星晨丽，南宫雨露深。国风元表海，公望旧为霖。伯益廷威让，桓荣帝所钦。经纶九土志，金石百官箴。晋秩中台座，抡材大匠心。玄夷方授箓，白雉已来琛。釐乐留韶响，趋朝识履音。绛年忘甲子，禹德念辛壬。家近灵光殿，歌成梁父吟。丹心堪映日，华发未须簪。世叶联琼树，新恩赐羽林。盐车蒙一顾，霜草庇千寻。长笛惟中奏，高楼月午阴。采芝云峤侧，酌醴玉山岑。愧此清风颂，还披谢傅襟。
寿张饮张及庵年兄署中·其一
作者：宋琬
朝代：清
体裁：五言律诗

泗上诸侯长，讴歌一路中。防河疏马颊，问俗过龟蒙。谣诼怜吾老，文章让尔工。左骖今未补，曾欲赎微躬。
寿张饮张及庵年兄署中·其三
作者：宋琬
朝代：清
体裁：五言律诗

藉甚三张誉，霏霏京洛篇。萍踪惊此夕，柳色忆当年。綵笔江山力，绨袍雨雪天。莫辞鲁酒薄，酌罢转悽然。
寿张饮张及庵年兄署中·其二
作者：宋琬
朝代：清
体裁：五言律诗

异事从新说，宵分仆屡更。四愁公子怨，三宥故人生。灯下枯鱼泣，霜前新雁鸣。感君兄弟好，独有在原情。
寿张饮张及庵年兄署中·其四
作者：宋琬
朝代：清
体裁：五言律诗

萧萧铃阁静，半榻似吾庐。古路无鸣鼓，高斋且著书。布帆千里别，眢井一身馀。秋水连衰草，飘摇安所如。
寿戴岩斝先生
作者：宋琬
朝代：清
体裁：古风

大海水所归，哲人众斯仗。夫子龙鸾姿，身尊道何广。耿介立天阊，载振云门响。衮职赖弥缝，平均在三壤。峨峨泰山松，临风倍萧爽。赤舄映冲襟，遇物多宏奖。贱子忝仓曹，缪荷知音赏。侍宴或终宵，醉卧车茵上。群嫭忌清刚，三台忽㬒曭。终焉鱼水恩，邦教需公掌。退朝展多艺，挥洒龙蛇榜。淡墨写筼筜，森然似初长。奏御至尊前，叹息世无两。诸公饯疏傅，暂辍京华鞅。騊駼羡双骋，岌嶪珠宫榜。季方拜法曹，悬犀照魑魍。平反出鲤庭，胏石咸无枉。故吏愧彭宣，称觞倚几杖。金焦秋正深，从公办衣緉。
寿王敬哉大司成四十韵
作者：宋琬
朝代：清
体裁：五言排律

海内存交谊，逢君自配觿。一人知不易，廿载迄于兹。谬以弟相畜，吾尝兄事之。年华追在昔，风雅未全衰。家自为坛坫，人方藉鼓吹。高阳馀旧里，郢曲有新词。芳树芙蓉接，孤台薜荔垂。文章刘子政，宾客郑当时。琴几琉璃匣，华灯金屈卮。崔生实傲兀，米子复逶迤。风雪宵排户，壶觞坐不辞。禅僧曾共被，广陌每联骑。岂谓氛埃起，惊看象纬移。中原经板荡，吾道合流离。建业星方聚，淮阳卵已危。挈家同梗泛，避地到卢漪。讵识秦公子，难逢曹负羁。飘零沧海曲，栖泊浙江湄。菰菜交为客，鲈鱼买共炊。干戈虽浩荡，翰墨屡追随。逸韵留三泖，幽怀寄五噫。适吴同蠖伏，入洛羡鸿仪。宣室承休问，兰台备燕私。众流归藻镜，两序得宗彝。季札能观象，匡衡善解颐。门多金騕袅，笛奏玉参差。王氏乌衣盛，桓家骢马迟。晨趋鳷鹊观，夕引凤凰儿。晋秩徵鳣集，谈经据虎皮。微言传未烬，绝学挽如丝。石鼓陈仓碣，芝函岱岳碑。圜桥资率育，台鼎伫纶丝。衮职行需补，悬弧已届期。应图星是昴，介寿祝维眉。欲进琼筵醴，空嗟贝锦诗。途穷朋友尽，谤重世人疑。律岂回邹衍，天将兀赵岐。绨袍蒙惠渥，饘粥赖扶持。圭璧邦之瑞，冈陵帝所绥。愿言弘大业，光映万年枝。
寿罗篁庵夫子
作者：宋琬
朝代：清
体裁：五言排律

山水南州丽，星精应钜公。鸣珂霄汉上，视草石渠中。献纳推崔寔，规模羡马融。不言温室树，坐拂玉堂风。骏骨收天驷，琴材识爨桐。人方期画鹿，公已遂冥鸿。白发询支遁，丹砂问葛洪。樽前芝作饵，阶下桂初丛。十赉云中锡，三山海外逢。后堂丝竹宴，拜手颂维嵩。
寿胡此庵老师三十韵
作者：宋琬
朝代：清
体裁：五言排律

衡岳星辰并，湘江渤海连。祝融司日月，熊绎启山川。美箭篬筤谷，雄风云梦田。卿才徵异代，师德迈前贤。系自黄姚出，名同屈宋悬。骕骦骖未驾，鹦鹉赋先传。帝子垂衣日，公孙射策年。鼎铛需入梦，舟楫羡登先。一变徐陵体，犹参支遁禅。德机非用社，真谛欲忘筌。缃帙罗千轴，花骢过八砖。谈方摧五鹿，兆已叶三鳣。頖沼鸮音集，环桥虎座专。丹楹存鲁殿，石鼓忆周宣。宵雅升王道，横经敞御筵。八纮恢简在，多士荷陶甄。北面宗陈寔，东行得郑玄。珠从罔象后，笔续获麟前。陋矣梁丘易，荒哉稷下天。上公争避席，稚子解鸣弦。薪火无忧尽，星河亘古悬。退朝朱户寂，拜母綵衣鲜。锦里丹砂井，芸窗绿玉笺。鹿轓将绘画，凤羽待腾骞。伫看登夔契，何庸访偓佺。顾惭非上驷，谬赏滥中涓。王粲吹嘘切，孙阳剪拂偏。在三天罔极，纪万日方妍。翠琯觞为羽，冰壶藕似船。龙门不可见，遥献九如篇。
寿郑西求母吴太夫人六十
作者：宋琬
朝代：清
体裁：五言排律

柏舟称苦节，玉树挺孤标。雏凤文章丽，丸熊岁月遥。瞻天云黯黯，篝火雨萧萧。香芷偏开早，贞筠果后凋。北堂黄鹄咏，西母白云谣。鹤发餐三秀，鸾书下九霄。联翩看桂萼，繁衍颂椒聊。不借青藤杖，行须紫凤翘。慈闱常画荻，才子羡题桥。此日兰陔永，笙歌引洞箫。
寿韦子寅封翁·其一
作者：宋琬
朝代：清
体裁：七言律诗

悬车十载羡抽簪，棠满勾章蔽芾阴。三径开时馀绿野，一经遗处胜黄金。卧游壁上天台赋，笑傲花间梁甫吟。共道岁星来石室，桂花新酿且须斟。
寿韦子寅封翁·其二
作者：宋琬
朝代：清
体裁：七言律诗

君家冠盖郁相望，讽谏曾传韦孟章。近代循良誇甬上，古来耆旧在襄阳。丈人高枕藏丹诀，太守新衔长醉乡。我欲裹粮同采药，杖藜飞渡赤城梁。
寿马擎宇大司二十韵
作者：宋琬
朝代：清
体裁：五言排律

圣代开新运，元臣纪状猷。非熊王者佐，司马上卿俦。丰沛黄云起，舂陵紫气浮。笃生徵昴宿，简在荷宸旒。郏鄏初迁鼎，经纶式借筹。云中雄锁钥，江表卧貔貅。雅度羊开府，仙姿李邺侯。蛮方歌帝力，庙算赖英谋。膏泽三山润，安澜九派流。菁茅还贡楚，越雉愿朝周。玉燕祥非偶，铜标迹可求。据鞍洵矍铄，缓带羡优游。泰岱盟为砺，沧溟倚作舟。且勤黄石略，未许赤松游。丹陛恩三锡，彤弓鬯二卣。微材叨御李，广厦快依刘。野蔌虚蒙采，辕驹猥见收。保釐需后命，剪拂勉前修。欲进青霞粒，遥瞻白鹭洲。雨花台上月，常照庾公楼。
寿黄封翁七十
作者：宋琬
朝代：清
体裁：五言排律

渭川萦玉塞，华岳耸金天。月映千年雪，花开十丈莲。关门瞻紫气，瑶海纪彤编。鹤识传经地，龙耕画卦田。地形誇上国，文物产高贤。月旦声名远，儒林经术专。孝称江夏后，德掩太丘前。祭酒枌榆社，忘机胥葛年。鲤庭亲授简，凤羽早腾骞。不替青缃业，争看赤帜搴。是诚千里骏，深愧九方甄。问字人如玉，挥毫笔似椽。竞传枚叔赋，已著祖生鞭。赐宴红绫盛，仙班玉笋联。归鞍珠簇急，拜舞锦袍鲜。象纬君门聚，人伦乐事偏。良时侔稷契，佳气动雍汧。户习王褒颂，家操言偃弦。剖符花县美，飞舄豫章传。五裤闻歌咏，三农得晏眠。哀鸿于野集，猛虎渡河迁。令誉驰江介，嘉名继颍川。舆论归郭汲，淑问借庭坚。贯索芒初敛，桁杨草欲芊。寅清爰有诏，邦礼庶无愆。汉畤虔圭璧，周桢执豆笾。斑衣元学楚，华发始游燕。旧典存三五，新丰醉十千。壶觞青玉案，纶綍紫泥笺。鹓鹭方舒翼，夔龙幸比肩。暂劳青案吏，兼领度支权。旌节皇华使，笙歌乌榜船。宾寮成祖道，冠盖羡登仙。筐篚荆扬胜，津梁吴越连。王程三泖外，子舍五湖边。杖倚支公石，茶烹陆羽泉。支硎探胜迹，林屋访真诠。绕膝看兰蕙，充盘有鲔鳣。北辰催柄转，南极正星悬。上客纷珠履，芳辰列绮筵。鸾箫声哕哕，羯鼓夜鼘鼘。酌醴惟张仲，骖云下偓佺。黄眉将箓至，青鸟致书还。鲙说吴中好，梅思陇上妍。紫芝供素饵，皓鹤映丹颧。谬忝交三世，长惭寄一廛。得天公独厚，降福尔尤先。泛斝称欢只，登堂咏慎旃。春游期汗漫，醉舞任蹁跹。百岁从兹始，还赓华黍篇。
将别家兄留连有赋
作者：宋琬
朝代：清
体裁：七言律诗

惊传疾病方来止，不为兵戈遽忍归。大野云霾兕虎叫，晴江沙白鹡鸰飞。濒行预戒舟车路，未去先裁弓箭衣。江水有情应化泪，愁看西北是亲闱。
将发会稽作
作者：宋琬
朝代：清
体裁：七言律诗

三年饱听柳城笳，又买蒲帆向若耶。计口典衣先遣鹤，携锄绕径自浇花。莼丝正美思千里，书卷难抛费五车。为忆故园松菊在，应怜衰鬓滞天涯。
将发茸城淫雨弗止赵双白出郭相送因而小留同右文游细林道院
作者：宋琬
朝代：清
体裁：七言律诗

峭帆方挂雨凄凄，蜡屐招寻到泖西。古木看来惟见杪，小舟牵去已无蹊。白波万顷迷秧马，青草千春哭鸊鹈。别后应知愁米价，移家何处武陵溪。
将进酒
作者：宋琬
朝代：清
体裁：古风

酒乃愁之医，奏功逾扁鹊。陋儒何龊龊，讥之曰狂药。鹅笙象管锦氍毹，座无曲生惨不乐。少年努力倾金罍，莫向桓山营石椁。古来达者不愿醒，玉山一倒天冥冥。白日苦短继以烛，举杯大笑匏瓜星。醉乡主人昨有书，中山招手许同居。我携何物往乐土，紫蟹之螯江瑶柱。
小女至舟中喜而有作·其一
作者：宋琬
朝代：清
体裁：七言律诗

故园燕子恨巢空，忆汝昏昏眼欲瞢。病骨倩谁收李固，布帆且喜共梁鸿。若为男子薪应析，学作人姑织益工。百亩硗田荒且半，归耕春雨正濛濛。
小女至舟中喜而有作·其二
作者：宋琬
朝代：清
体裁：七言律诗

泪痕三载一朝乾，飘泊江城岁又阑。旧绣天吴缝短褐，远携海错代椒盘。惊魂招后愁重语，稚子当前病始宽。祭罢新诗判尽醉，扁舟今夜草庐看。
小孤山
作者：宋琬
朝代：清
体裁：七言绝句

虎牙高踞水中央，翠羽明珰祀女郎。一赋巫山真作俑，鬼神云雨尽荒唐。
山中老僧招宿不果
作者：宋琬
朝代：清
体裁：七言律诗

叶落幽林一磬鸣，远公许为扫柴荆。虚疑双屐来空谷，负尔三车演化城。华发欲多难问道，青山何处可逃名。已知万事蹉跎尽，马足劳劳笑此生。
岁己亥畅月十有三日恭值我太仆长兄六秩有二初度又四日则吾嫂张恭人设帨之吉盖长于余兄者一焉硕人君子百年偕老阃内雍雍琴瑟在御虽诗人所咏葛覃樛木诸什何以过之宜其和能致祥以引无疆之年也琬系官于外不克称百年之觞者十三载于兹矣念具尔之无多知还辕于何日爰命画师绘图为寿图成而系之以诗俾童子诵以侑酒
作者：宋琬
朝代：清
体裁：古风

神宗戊戌吾兄生，是时吾父方笔耕。长贫未免牛衣泣，诗书口授从孺婴。解辨之无有深喜，掌中珍惜如连城。小弟悬弧在馆舍，嫂氏灼脐闻啼声。我母初来秉家政，姑妇相依以为命。晓汲寒浆夜绩麻，二人不复忧温凊。织纴常为邻里师，蘋蘩善体慈帏性。椎布能安德耀妆，劬劳独抱桓君瓮。吾父东曹曾典选，兄也出入蓬莱殿。大官珍膳视膻芗，上林刍藁输圻甸。囧卿拜命佩银黄，满朝动色公卿羡。座上常盈珠履客，五侯倾倒通宵宴。欃枪一起沸乾坤，雁行零落今半存。丹雘空馀堂构恨，白杨堪泣鹡鸰原。筋力年来犹矍铄，青鞋竹杖行丘园。时共山僧谈浩劫，每从田父开芳樽。绛人甲子已双周，琴瑟雍容至白头。阃德由来咏樛木，小星无怨抱衾裯。锦筵开日逢长至，人同宫缕共添筹。宗党迎门致羊酒，百年偕老真好逑。有弟有弟在肥如，侧身东望空踌躇。即今谬忝金鱼佩，尚忆当时竹马车。官贫何物堪为寿，钓得滦江双鲫鱼。嫂氏中厨办盐豉，烹之燕客当何如。
岁杪方尔止过芜湖官署
作者：宋琬
朝代：清
体裁：七言律诗

伏枕江头岁欲阑，张镫中霤列辛盘。微官翻受妻孥憎，老友真如兄弟欢。各有新愁惊惨澹，为吟长句益悲酸。最怜同学飘零尽，嗟尔能方管幼安。
岐山谒周公庙
作者：宋琬
朝代：清
体裁：七言律诗

元圣宫墙枕凤川，玄裳赤舄貌依然。金縢北面铭书日，衮绣东山破斧年。古柏萧萧留晚照，周原膴膴润流泉。丹青半落还堪拂，犹绘豳风七月篇。
岘山和吴见末
作者：宋琬
朝代：清
体裁：七言律诗

碧湖如练抱城流，杖策登临一镜收。残雪楼台闻梵呗，夕阳钟磬在渔舟。寒鸥点点轻相傍，古木苍苍晚更幽。倒载接䍦须尽醉，时人莫拟汉江游。
峡中山水歌
作者：宋琬
朝代：清
体裁：古风

我读陆游入蜀记，拟到峡中当续笔。自从下牢至空舲，瑰伟离奇写不出。此事无过柳柳州，钴鉧潭古愚溪幽。惨澹经营小丘壑，假令见此须神愁。开辟以来具图画，北苑营丘兼马夏。日光动摇翠作波，微雨乍收墨初泻。万里江流何滚滚，元气苍茫势将尽。乃知匠者非偶然，玉柱银房借粉本。虎攫龙蹲露牙爪，倏尔婵娟弄妖姣。化工狡狯无不为，肯使丹青留剩巧。安得结庐长卧此，山则真山水真水。
崇圣院壁间石刻诸经为黄慎轩董思白及严印持忍公诸先生书字法端严钩摹精好坐卧其侧并拓数本以归
作者：宋琬
朝代：清
体裁：七言律诗

支许风流迥不群，古墙花雨尚纷纷。由来高士通三昧，可但中郎喜八分。贝叶何年镂玉版，鲛人终夜护龙文。我来盥手寻遗墨，绝胜羊生白练裙。
巫山对月·其一
作者：宋琬
朝代：清
体裁：七言律诗

巫峡江深苦无月，巫山见月出江津。长江淼淼临孤岸，新月娟娟似故人。吹笛中宵乌鹊起，眠沙千点白鸥驯。峨眉秋色应相待，醉倚青天揽桂轮。
巫山对月·其二
作者：宋琬
朝代：清
体裁：七言律诗

渚清沙白载行厨，此夜南楼兴不孤。春水映来同澹荡，浮云破尽失崎岖。素娥清影元今古，神女高唐定有无。惆怅片帆冲滟滪，烦君相送到巴渝。
己亥二日同李考叔诸子分得垣字
作者：宋琬
朝代：清
体裁：五言律诗

椒花如昨夜，列炬坐西轩。上客来江海，浮生老塞垣。蟹胥思土俗，鸡蹠足盘飧。刻漏无须问，年华好细论。
己酉正月过姜如农东莱草堂·其一
作者：宋琬
朝代：清
体裁：五言律诗

痛饮桐阴下，王春已再更。齿牙相效落，杯斝喜同倾。弱子能吴语，诸孙羡宁甥。夜阑话乡曲，灯火似柴荆。
己酉正月过姜如农东莱草堂·其七
作者：宋琬
朝代：清
体裁：五言律诗

闻道皋桥侧，梁鸿有故居。一枝倘许就，三径得相于。共饱江东脍，休歌海大鱼。往来林屋洞，筋力较何如。
己酉正月过姜如农东莱草堂·其三
作者：宋琬
朝代：清
体裁：五言律诗

棣萼差相敌，鸿鹓二姓联。续貂余独后，夺锦尔尤先。孝友元方著，文章小陆偏。藐孤真汗血，相向一潸然。
己酉正月过姜如农东莱草堂·其二
作者：宋琬
朝代：清
体裁：五言律诗

衡宇东西巷，堪思竹马游。生儿交着膝，拜母许科头。善谑呼名字，高眠共被篝。山阳思旧泪，哀笛不胜愁。
己酉正月过姜如农东莱草堂·其五
作者：宋琬
朝代：清
体裁：五言律诗

同时熊给谏，不异楚灵均。破衲称高士，残碑记党人。老从方外友，悟彼定中身。应据生公石，军持话夙因。
己酉正月过姜如农东莱草堂·其八
作者：宋琬
朝代：清
体裁：五言律诗

借问青州酒，何如下邑良。色因寅日白，酿让卯君香。三若风斯下，高阳兴不忘。曲生如可作，此外不思乡。
己酉正月过姜如农东莱草堂·其六
作者：宋琬
朝代：清
体裁：五言律诗

岂不怀乡土，其如多露何。亲朋半猿鹤，童稚喜风波。大隐偕渔父，馀生倦雉罗。欲从龟策问，何地着青蓑。
己酉正月过姜如农东莱草堂·其四
作者：宋琬
朝代：清
体裁：五言律诗

拜杖端门下，孤臣命若丝。何堪天遣日，即是国亡时。谏草传梅尉，扁舟混子皮。似君幽隐意，独有白鸥知。
己酉立冬日阻风燕子矶过访蒲庵禅师坐花笑轩分韵·其一
作者：宋琬
朝代：清
体裁：五言律诗

榜人呼不起，双屐破寒初。古木方摇落，閒阶未扫除。构亭开翠碧，饭客摘青蔬。坐久闻高咏，拈花一笑馀。
己酉立冬日阻风燕子矶过访蒲庵禅师坐花笑轩分韵·其三
作者：宋琬
朝代：清
体裁：五言律诗

佛楼临燕子，沙渚渐南侵。不断蒹葭影，无多钟磬音。渔舟霜后集，樵路雨中深。莫负云山诺，重来问竹林。
己酉立冬日阻风燕子矶过访蒲庵禅师坐花笑轩分韵·其二
作者：宋琬
朝代：清
体裁：五言律诗

朔风吹万籁，哀壑杂江声。地僻群鸥入，云凉一雁横。漫劳催柁转，且缓待诗成。何日杜陵叟，霜林踏月行。
己酉立冬日阻风燕子矶过访蒲庵禅师坐花笑轩分韵·其四
作者：宋琬
朝代：清
体裁：五言律诗

碧云佳句好，君与惠休齐。五字真无敌，千峰许共携。暮潮烟树外，斜日石门西。绘事推高座，还应画虎溪。
己酉过姜如农东莱草堂二首
作者：宋琬
朝代：清

拜杖端门下，孤臣命若丝。何堪天谴日，即是国亡时。谏草传梅尉，扁舟混子皮。似君幽隐处，独有白鸥知。同时熊给谏，不异楚灵均。破衲称开士，残碑记党人。老从方外友，悟彼定中身。应据生公石，军持话宿因。
己酉过姜如农东莱草堂二首·其一
作者：宋琬
朝代：清

拜杖端门下，孤臣命若丝。何堪天谴日，即是国亡时。谏草传梅尉，扁舟混子皮。似君幽隐处，独有白鸥知。
己酉过姜如农东莱草堂二首·其二
作者：宋琬
朝代：清

同时熊给谏，不异楚灵均。破衲称开士，残碑记党人。老从方外友，悟彼定中身。应据生公石，军持话宿因。
市驴行
作者：宋琬
朝代：清

囧伯寺前黄纸下，黔首不得畜匹马。输官者后罪无赦，騄駬骅骝弃中野。走马粪田史有书，房星天驷光模糊。柴车辚辚鸾哕哕，负轭者谁大宛驹。五陵富儿顾厮养，蹇驴价出龙媒上。素丝作鞭金络头，骄嘶奋鬣行长楸。
广陵喜晤苏商卿年兄过辄留饮濒行复辱赠诗赋此留别兼订都门之约·其一
作者：宋琬
朝代：清
体裁：七言律诗

跃马偕登郭隗台，十年霜鬓各摧颓。故交剩有百人在，昨夜相逢一雁来。拟筑茅堂分笠泽，欲携笔杖问蓬莱。樽前且醉秦邮酒，话及人情恐覆杯。
广陵喜晤苏商卿年兄过辄留饮濒行复辱赠诗赋此留别兼订都门之约·其二
作者：宋琬
朝代：清
体裁：七言律诗

竹坞绳床说旧游，未销桦烛泪先流。怜予薄命逢箕宿，爱尔新诗似柳州。明月怀人成远梦，西风迎客入孤舟。莫辞匹马冲微雪，醉卧荆高旧酒楼。
广陵晤刘公㦷考功·其一
作者：宋琬
朝代：清
体裁：五言律诗

先后忝同官，偏嗟御李难。佩惊兰在握，山倚玉增寒。高义推青颍，雄文起建安。竹西歌吹地，犹得共追欢。
广陵晤刘公㦷考功·其二
作者：宋琬
朝代：清
体裁：五言律诗

昔羡王祠部，红桥有胜游。绸缪贻白纻，风物正清秋。宾客南皮燕，江山北固楼。相知交恨晚，为尔暂维舟。
庚寅狱中感怀
作者：宋琬
朝代：清

商飙凉劲秋，昊天降霜露。采采孤葵根，展转愁其足。幽兰在庭柯，馨香莫能蠹。君子谅不惜，零落伤中路。庶事多贸理，人生信所遇。俯仰终古间，谁知龙与蠖。夸夫竞权势，志士怀荣名，杀身非一端，天道常患盈。汤汤桐柏水，有时浊且清。羲和无停策，日月东西征。自非空桑子，岂不念所生。宛彼鸣鸠诗，凄恻涕沾缨。仆夫橐饘粥，投箸谁能餐。徒隶向我语，庙室西南端。往者杨左辈，预血于此丹。恍惚阴雨时，绛节翳飞鸾。再拜招其魂，毅气不可干。嗟余亦何为，喟然伤肺肝。
庚寅狱中感怀·其一
作者：宋琬
朝代：清
体裁：古风

商飙凉劲秋，昊天降霜露。采采孤葵根，展转愁其足。幽兰在庭柯，馨香莫能蠹。君子谅不惜，零落伤中路。庶事多贸理，人生信所遇。俛仰终古间，谁知龙与蠖。
庚寅狱中感怀·其一
作者：宋琬
朝代：清

商飙凉劲秋，昊天降霜露。采采孤葵根，展转愁其足。幽兰在庭柯，馨香莫能蠹。君子谅不惜，零落伤中路。庶事多贸理，人生信所遇。俯仰终古间，谁知龙与蠖。
庚寅狱中感怀·其三
作者：宋琬
朝代：清

中夜聊假寐，饥鼯啮我耳。拥褐步檐棂，众星粲可指。中有琴鼓声，清商激绿水。哀弦随悲风，曲终忽变徵。兹音久不作，勿乃邹阳子。沈忧荡精魂，欲诉谁为理。
庚寅狱中感怀·其三
作者：宋琬
朝代：清
体裁：古风

中夜聊假寐，饥鼯齧我耳。拥褐步檐棂，众星粲可指。中有琴歌声，清商激绿水。哀弦随悲风，曲终忽变徵。兹音久不作，勿乃邹阳子。沉忧荡精魂，欲诉谁为理。
庚寅狱中感怀·其二
作者：宋琬
朝代：清
体裁：古风

夸夫竞权势，志士怀荣名。杀身非一端，天道常患盈。汤汤桐柏水，有时浊且清。羲和无停策，日月东西征。自非空桑子，岂不念所生。宛彼鸤鸠诗，悽恻涕沾缨。
庚寅狱中感怀·其二
作者：宋琬
朝代：清

夸夫竞权势，志士怀荣名，杀身非一端，天道常患盈。汤汤桐柏水，有时浊且清。羲和无停策，日月东西征。自非空桑子，岂不念所生。宛彼鸣鸠诗，凄恻涕沾缨。
庚寅狱中感怀·其四
作者：宋琬
朝代：清

仆夫橐饘粥，投箸谁能餐。徒隶向我语，庙室西南端。往者杨左辈，预血于此丹。恍惚阴雨时，绛节翳飞鸾。再拜招其魂，毅气不可干。嗟余亦何为，喟然伤肺肝。
庚寅狱中感怀·其四
作者：宋琬
朝代：清
体裁：古风

仆夫橐饘粥，投箸谁能餐。徒隶向我语，庙室西南端。往者杨左辈，颈血于此丹。恍惚阴雨时，绛节翳飞鸾。再拜招其魂，毅气不可干。嗟余亦何为，喟然伤肺肝。
庚寅腊月读子美同谷七歌效其体以咏哀·其七
作者：宋琬
朝代：清
体裁：古风

男儿坠地今年三十七，垂老低头对刀笔。生死方知管鲍交，婚姻何有金张室。浮生未敢问蓍龟，前路苍茫黯如漆。呜呼七歌兮心转悸，永叹还防嗔狱吏。
庚寅腊月读子美同谷七歌效其体以咏哀·其三
作者：宋琬
朝代：清
体裁：古风

有妹有妹同胞生，薄命亦复如诸兄。良人弱肉困豺虎，男呻女吟八九龄。忆在里门常病卧，燃须炊药伤我情。呜呼三歌兮歌三拍，急难惜汝为巾帼。
庚寅腊月读子美同谷七歌效其体以咏哀·其二
作者：宋琬
朝代：清
体裁：古风

遗孤遗孤真可哀，两人早已归黄埃。壮者生存少者死，九原可作心当摧。况复年来挂罗网，鹡鸰之咏良悲哉。呜呼二歌兮歌再咽，衣袖汍澜泪成血。
庚寅腊月读子美同谷七歌效其体以咏哀·其五
作者：宋琬
朝代：清
体裁：古风

有女有女催我老，门楣何似生男好。古人女史有良箴，作妇须娴栗与枣。而翁书来报举孙，愁中暂得开怀抱。鸣呼五歌兮涕涟洳，纵学缇萦难上书。
庚寅腊月读子美同谷七歌效其体以咏哀·其六
作者：宋琬
朝代：清
体裁：古风

朔风凄兮白日昏，深山绝壑啼哀猿。天门岧峣万馀里，巫阳披发乘文鼋。我欲因之窃有诉，玄熊守闑声还吞。呜呼六歌兮歌曲长，羲和为我回颓阳。
庚寅腊月读子美同谷七歌效其体以咏哀·其四
作者：宋琬
朝代：清
体裁：古风

有侄有侄珣之孤，覆巢何幸留其雏。有书骄稚不肯读，硗田芜蔓愁官租。汝伯忍死望汝立，婚娶未毕怀区区。呜呼四歌兮歌更苦，我弟形骸尚浅土。
庚寅除夕
作者：宋琬
朝代：清
体裁：七言律诗

讵为穷途泪满巾，辛盘想像转悲辛。消磨万古还今夜，阅历多艰剩此身。贽枣更谁怜弱女，断葱何处觅慈亲。柏觞綵胜无消息，不信人间尚有春。
庚戌元旦·其一
作者：宋琬
朝代：清
体裁：七言律诗

三泖浮家愿已违，百花西里送春晖。痴儿渐解呼梨枣，故国空惭老蕨薇。江燕若来如旧识，塞鸿莫遣又先归。争知京洛弹冠好，怕见缁尘染素衣。
庚戌元旦·其二
作者：宋琬
朝代：清
体裁：七言律诗

龙角苍苍斗柄横，春风吹满阖闾城。醉来藷蔗还堪杖，客到芜菁尚可羹。种秫田逢雀鼠耗，采莼社与鹭鸥盟。梅花夙约今须践，驴背何辞冒雪行。
张举之再直西省伤余在系之久赋诗志感
作者：宋琬
朝代：清
体裁：古风

君在白云曹，我坐黄沙系。送我入狱门，呼天共垂涕。男儿患难在仓卒，叩人门户遭其嚏。君也慷慨念畴昔，俄顷经营到纤细。自解重裘覆我身，浆酒霍肉纷相继。夜卧不复忧桁杨，低头稍觉安徒隶。昔我罹此地，檐霤垂冰花。今闻御沟上，杨柳将萌芽。秋曹郎官践更遍，我忧浩浩无津涯。行坐不知所如往，拘挛何异犬与猳。肌肉半消但馀骨，几回惊见空咨嗟。我闻张俭昔亡命，李笃哀之不顾身。赵岐曾依孙宾石，至今意气淩高旻。遥遥此事向千载，迨与夫子成三人。力行古道恐不足，顾我龊龊非其伦。君有幽斋号分绿，径转廊回纡且复。春来已发何树花，池上新添几竿竹。累人万一脱此樊笼见白日，携琴竟就西轩宿，会须一饮三百斛。呜呼！生须一饮三百斛，纵死亦当化为双燕巢君屋。
张举之见遗酒炙赋谢一首
作者：宋琬
朝代：清
体裁：五言律诗

古人频慰藉，稚子冒寒来。雪缕初飞鲙，青丝自发醅。囊头违药饵，焦尾愧琴材。斟酌千行泪，王孙信可哀。
张去偏席上再送秋岳·其一
作者：宋琬
朝代：清
体裁：五言律诗

霜雪交偏苦，兵戈客易孤。寄愁翻晋问，惜别赋吴趋。宫柳迟春燕，江帆起夜乌。最怜之子去，吾道日崎岖。
张去偏席上再送秋岳·其二
作者：宋琬
朝代：清
体裁：五言律诗

称诗青玉案，胜友白云曹。故国横戈戟，馀生在桔槔。清樽双阙暮，明月大江涛。嘹呖南征雁，翩翩惜羽毛。
张子石为其侍史写兰亭卷因题一绝
作者：宋琬
朝代：清
体裁：七言绝句

脩禊山阴迹已陈，康成书带草方新。他年莫使蛟龙夺，须信传经别有人。
张季昭室人赴水尽节悼之·其一
作者：宋琬
朝代：清
体裁：五言律诗

西郊烽火逼，南浦折双鸳。荷叶留钿影，菱花带血痕。空衔精卫恨，莫返杜鹃魂。况值安仁病，秋风声暗吞。
张季昭室人赴水尽节悼之·其二
作者：宋琬
朝代：清
体裁：五言律诗

敛涕拭红粉，捐生泣白蘋。悬知裂镜日，犹念画眉人。落木悲湘女，淩波见洛神。异时刘向传，彤管未能湮。
张孺含夜谈柬刘觉岸
作者：宋琬
朝代：清
体裁：七言律诗

浊酒防愁力不胜，寒宵拥褐寝还兴。怪予左肘生新柳，忆尔前身定老僧。采药预求三秀草，看山早办一枝藤。年来扰扰真堪笑，弱水中央去踏冰。
张峋公比部寿
作者：宋琬
朝代：清
体裁：七言律诗

画省清光映玉卮，仙郎丰采自逶迤。著书已过刘公干，折狱咸推张释之。芳草秋来堪结佩，彤庭诏下欲搴帷。故人起舞为君寿，拜诵嵩高大雅诗。
张干臣学士建言左迁归里赋赠·其一
作者：宋琬
朝代：清
体裁：七言律诗

片言欲挽鲁阳戈，肯恋银鱼白玉珂。三殿衮衣何事补，西江迁客累朝多。人依鹿洞归坛站，操拟龟山叹斧柯。圣主优容从薄谴，书生忠爱本无他。
张干臣学士建言左迁归里赋赠·其二
作者：宋琬
朝代：清
体裁：七言律诗

牵裾谁敢谒觚棱，共道中朝有魏徵。封事曾闻回御辇，文章真不愧庐陵。忧时泪尽瞻双阙，去国装轻杖一藤。天听转圜应有日，伫看宣室召频仍。
张幼量以白门精舍假余与冯素生朱火西读书感赠·其一
作者：宋琬
朝代：清
体裁：七言律诗

无家日日对江楼，知向谁门挟蒯缑。欲学灌园宜抱瓮，得因下榻反惊鸥。梦回谢客池边草，醉卧张融岸上舟。叹息故园归未卜，好从芳树慰淹留。
张幼量以白门精舍假余与冯素生朱火西读书感赠·其二
作者：宋琬
朝代：清
体裁：七言律诗

尚忆相逢侠少场，十年回首叹沧浪。衔泥自爱巢居屋，磨镜还应笑客装。故故啼莺催柳叶，晖晖明月满桐廊。最怜湖外蒹葭色，吾道依然水一方。
张幼量古剑歌
作者：宋琬
朝代：清
体裁：古风

有客传书沧海东，贻我宝剑光熊熊。龙鳞凤脊不复识，开箧蜿蜒生白虹。张君今之魏公子，好古怀奇性所止。急难偏怜赵胜危，虚恭能使侯嬴死。一朝斸地出湛卢，雌雄再向丰城起。拭以华阴山下之紫泥，濯以浩汗东流大江水。鸊鹈寒光不可藏，星辰夜闭珊瑚匦。锐头奚儿虬作须，三尺锦囊常负趋。携舞尊前聊娱客，空堂似有蛟龙呼。五陵贵人欲相夺，君执不可颜色沮。酒酣顾余恒促膝，笑指苍天淩皎日。何由邂逅有心人，脱手双镡佩其一。戈鋋沸地箭满眼，未肯须臾暂相失。故人卧病久离群，岂意寒暄到白云。参差宛带芙蓉影，灭没还疑蝌蚪文。冰雪交情有如此，始知世上空纷纷。自昔神物称难遇，春日苍茫隔烟树。报君遥盼塞鸿飞，挂壁萧萧走风雨。
张幼量话金陵夙游赋赠·其一
作者：宋琬
朝代：清
体裁：五言律诗

长干为客日，相顾意飞扬。赠我青莲屋，分君白鹤粮。言愁偏对雨，惜别欲啼螀。檄草犹堪把，何人识孔璋。
张幼量话金陵夙游赋赠·其二
作者：宋琬
朝代：清
体裁：五言律诗

名园南郭外，公子命扁舟。杨柳桥边月，芙蓉浦里楼。燕山犹昔日，江水自东流。我欲乘吴榜，同君问莫愁。
张无念狱中作南曲四折盖元人绝调也戏题·其一
作者：宋琬
朝代：清
体裁：七言绝句

若卢词客意飞扬，一曲新歌绕杏梁。他日重游过赤壁，小乔低唱问周郎。
张无念狱中作南曲四折盖元人绝调也戏题·其二
作者：宋琬
朝代：清
体裁：七言绝句

明珠一串写乌丝，归去双鬟舞柘枝。却笑鸱夷辞越后，扁舟空载老西施。
张汉度灵阜山堂
作者：宋琬
朝代：清
体裁：七言律诗

翠屏罨画水轩开，三径人稀满绿苔。锦石自萦书带草，修篁长护授经台。饔人作脍探鱼笱，稚子抨弓问雉媒。莫叹匆匆欢未展，寄言脩禊欲重来。
张湘晓赍哀诏之闽书来却寄·其一
作者：宋琬
朝代：清
体裁：五言律诗

弓剑桥山堕，旌旄瘴海过。八蛮初缟素，三殿罢云和。榕叶城边古，梅花岭外多。须令天子诏，威及粤王陀。
张湘晓赍哀诏之闽书来却寄·其二
作者：宋琬
朝代：清
体裁：五言律诗

驿使回京邑，开函泪满膺。君能哀杜密，我已愧孙登。路远加餐饭，愁多废寝兴。形骸今若此，休语鹤林僧。
归州
作者：宋琬
朝代：清
体裁：五言律诗

寥落归州峡，灵均此卜居。万峰侵睥睨，三户共村墟。石势疑山鬼，江声泣女媭。巫咸招不下，风雨倍愁予。
彝陵
作者：宋琬
朝代：清
体裁：七言律诗

乱山回合郡城楼，城外巴江万里流。估客东来应自喜，征人西上迥堪愁。数家鸡犬新生聚，晚市鱼虾不易求。犹有茅堂名绛雪，醉翁词翰若为留。
彝陵候舍侄稼庵不至
作者：宋琬
朝代：清
体裁：七言律诗

醉别钟陵雨雪天，愁心终夜片帆悬。折残杨柳无多日，开遍桃花已隔年。伴侣须求三峡客，家书难觅九江船。灯前万里瞿唐路，不待猿啼已泫然。
徐塘口晓发
作者：宋琬
朝代：清
体裁：古风

舟过十六闸，快如脱深井。篙师喜不眠，鸣榔夜相警。晖晖星欲稀，猎猎风初猛。登舻一长望，澄波浩千顷。树杪见黄河，蛟龙得所骋。上下白云光，淩乱芦花影。宿鹭浴还飞，惊鸿断复整。孤棹破寒烟，荷衣不知冷。
徐州怀古·其一
作者：宋琬
朝代：清
体裁：七言律诗

寒烟漠漠水增波，戏马台前捩柁过。父老能言西楚事，牧儿谁解大风歌。吕梁涛落支祁走，芒砀云深雁鹜多。安得长茭塞洪子，不劳壮士挽银河。
徐州怀古·其二
作者：宋琬
朝代：清
体裁：七言律诗

彭城旧是繁雄郡，城郭频经战伐年。鹤放孤山招隐士，燕空高阁锁婵娟。平沙渺渺横新雁，衰柳疏疏咽晚蝉。欲共何人吹玉笛，大苏兄弟挟飞仙。
御教场
作者：宋琬
朝代：清
体裁：七言绝句

佽飞不藉羽林郎，宫女千群靺鞈装。别有相公兵法在，长驱蟋蟀半閒堂。
徽州署中见新笋喜而赋之
作者：宋琬
朝代：清
体裁：五言律诗

南国誇冬笋，筼筜此地繁。充君青玉案，斸向白云根。嫩可忘烹茗，清应妒灌园。野人三饭饱，真不羡熊蹯。
忆亡妾·其一
作者：宋琬
朝代：清
体裁：七言绝句

一弹别鹤闭金徽，江燕思家两度归。为听西邻砧杵惯，朝来犹是问寒衣。
忆亡妾·其三
作者：宋琬
朝代：清
体裁：七言绝句

香魂住泊给孤园，寒食无人荐白蘩。扬子涛声家万里，樱桃花落又黄昏。
忆亡妾·其二
作者：宋琬
朝代：清
体裁：七言绝句

曾随画舫吊真娘，一阵西风谢海棠。欲葬花钿无处哭，落花残梦绕钱塘。
忆亡妾·其四
作者：宋琬
朝代：清
体裁：七言绝句

晓窗犹记画双蛾，一曲伤心子夜歌。钟梵听来归净土，那知人世有修罗。
忆王孙 其一 赋得「不曾真个也销魂」
作者：宋琬
朝代：清
体裁：词

花枝袅袅玉亭亭。云母窗深倚翠屏。消得横波目乍成。负卿卿。帐底分明隔锦城。
忆王孙 其一 闺怨，四首
作者：宋琬
朝代：清
体裁：词

丝丝娇柳逐风斜。晓日朣胧掩碧纱。强起还慵理鬓鸦。白杨花。犹自多情入妾家。
忆王孙 其三 赋得「不曾真个也销魂」
作者：宋琬
朝代：清
体裁：词

青山层叠水潆洄。千树桃花绕涧开。刚进胡麻饭一杯。问天台。知否刘郎敢再来。
忆王孙 其二 赋得「不曾真个也销魂」
作者：宋琬
朝代：清
体裁：词

吾家宋玉自多才。曾赋高唐神女来。赚得襄王梦不回。楚阳台。幻雨荒云总费猜。
忆王孙 闺怨四首 其一
作者：宋琬
朝代：清

丝丝娇柳逐风斜。晓日瞳胧掩碧纱。强起还慵理鬓鸦。白杨花。犹自多情入妾家。
忆王孙 闺怨四首 其三
作者：宋琬
朝代：清
体裁：词

儿家门对白蘋洲。夫婿经年事远游。杨柳青青古渡头。恨轻舟。不载郎归载妾愁。
忆王孙 闺怨四首 其二
作者：宋琬
朝代：清
体裁：词

越来溪上采莲舟。偷照蛾眉向浅流。女伴相呼怕举头。羡沙鸥。飞去飞来只自由。
忆王孙 闺怨四首 其四
作者：宋琬
朝代：清
体裁：词

空房胆怯梦多讹。长向花前敛翠蛾。幽恨诗成懒去歌。背吟哦。闷倚朱栏教八哥。
忆王孙·菊花有名二乔者，一朵中紫白各半，盖异种也
作者：宋琬
朝代：清
体裁：词

前身曾喜嫁周郎。近托柴桑处士庄。姊妹争如斗草强。效鸳鸯。偷得徐娘半面妆。
忆王孙·闺怨四首
作者：宋琬
朝代：清

丝丝娇柳逐风斜。晓日瞳胧掩碧纱。强起还慵理鬓鸦。白杨花。犹自多情入妾家。越来溪上采莲舟。偷照蛾眉向浅流。女伴相呼怕举头。羡沙鸥。飞去飞来只自由。儿家门对白蘋洲。夫婿经年事远游。杨柳青青古渡头。恨轻舟。不载郎归载妾愁。空房胆怯梦多讹。长向花前敛翠蛾。幽恨诗成懒去歌。背吟哦。闷倚朱栏教八哥。
忆王孙三首
作者：宋琬
朝代：清

花枝袅袅玉亭亭，云母窗深倚翠屏。消得横波目乍成，负卿卿，帐底分明隔锦城。吾家宋玉自多才，曾赋高唐神女来。赚得襄玉梦不回。楚阳台，幻雨荒云总费猜。青山层叠水潆洄，千树桃花绕涧开。刚进胡麻饭一杯。问天台，知否刘郎敢再来。
忆王孙三首·其一
作者：宋琬
朝代：清

花枝袅袅玉亭亭，云母窗深倚翠屏。消得横波目乍成，负卿卿，帐底分明隔锦城。
忆王孙三首·其三
作者：宋琬
朝代：清

青山层叠水潆洄，千树桃花绕涧开。刚进胡麻饭一杯。问天台，知否刘郎敢再来。
忆王孙三首·其二
作者：宋琬
朝代：清

吾家宋玉自多才，曾赋高唐神女来。赚得襄玉梦不回。楚阳台，幻雨荒云总费猜。
忆秦娥·春闺
作者：宋琬
朝代：清

春如绣。衔泥燕子黄昏后。黄昏后。受他双影，妒他双宿。悤悤过了梨花候。池塘不耐东风骤。东风骤。吹将波影，学人眉皱。
忆秦娥·春闺
作者：宋琬
朝代：清
体裁：词

春如绣。衔泥燕子黄昏后。黄昏后。爱他双影，妒他双宿。匆匆过了梨花候。池塘不耐东风骤。东风骤。吹将波影，学人眉皱。
忆秦娥·有忆
作者：宋琬
朝代：清

朱阑畔。莫愁娇小曾相见。曾相见。翠蛾羞敛，半遮团扇。画梁依旧巢双燕。藏鸦几度垂杨换。垂杨换。桃花临水，那时人面。
忆秦娥·秋感
作者：宋琬
朝代：清
体裁：词

梧桐落。秋来客睡何曾着。何曾著。万家砧杵，月明乌鹊。人间信有风波恶。纷纷世俗成轻薄。成轻薄。五陵衣马，少年同学。
忆秦娥·秋感
作者：宋琬
朝代：清

梧桐落。秋来客睡何曾著。何曾著。万家砧杵，月明乌鹊。人间信有风波恶。纷纷世俗成轻薄。成轻薄。五陵裘马，少年同学。
忆辕文宗弟时视学闽中·其一
作者：宋琬
朝代：清
体裁：五言律诗

青门相送后，涕泪未能忘。吴地莼丝美，闽天鸟路长。蒹葭依水白，橘柚压舟黄。谁念南冠客，衔冤系洛阳。
忆辕文宗弟时视学闽中·其三
作者：宋琬
朝代：清
体裁：五言律诗

江南兄弟好，风雅自为群。作赋推张协，称诗得陆云。山中丛桂老，岭上早梅芬。嘹呖华亭鹤，何由共尔闻。
忆辕文宗弟时视学闽中·其二
作者：宋琬
朝代：清
体裁：五言律诗

把袂逾三稔，长歌咏四愁。徙薪忧倍切，看剑夜相留。疏懒嵇中散，温恭马少游。思君开箧笥，肠断白云楼。
忠州作
作者：宋琬
朝代：清
体裁：古风

客行二月三月时，眼底千山万山影。黄昏系缆蔓子城，犬吠鸡鸣隔峰顶。盛时烟火万人家，几家幸得存腰领。郫筒酒味苦酸涩，伞子官盐初出井。箐林昼黑杜鹃啼，哀哀寡妇同悲哽。欲叫天门亟上书，赐复十年小臣请。
念奴娇
作者：宋琬
朝代：清

武安湖畔，问当日、秦七遗踪何处？水齧城根葭苇乱，鹅鸭纷纷无数。词客云亡，无人解道，山抹微云句。停桡沽酒，一樽欲酹君墓。乐府名擅无双，乌丝写罢，檀板歌金缕。同调东坡居士在，高唱大江东去。红豆抛残，白杨凋尽，郭外渔舟鼓。流萤千点，月明还绕烟树。
念奴娇·丙午小春善伯希韩招诸同人宴集红桥之韩园分韵
作者：宋琬
朝代：清

玉钩斜畔，最伤心游子，断肠难续。佳丽繁华谁领略，惟有清狂杜牧。我辈重来，为欢苦短，急办三条烛。天寒木落，佳人同倚修竹。况乃词客都豪，雍容车骑，落笔云烟族。乐莫乐兮今夕会，莫学阮公痴哭。绿酒黄橙，银筝翠袖，偷送初成目。朦胧别后，知他何处金屋。
念奴娇·丙午小春，善伯、希韩招诸同人，宴集红桥之韩园，分韵
作者：宋琬
朝代：清
体裁：词

玉钩斜畔，最伤心、游子断肠难续。佳丽繁华谁领略，惟有清狂杜牧。我辈重来，为欢苦短，急办三条烛。天寒木落，佳人同倚修竹。况乃词客都豪，雍容车骑，落笔云烟簇。乐莫乐兮今夕会，莫学阮公痴哭。绿酒黄橙，银筝翠袖，偷送初成目。朦胧别后，知他何处金屋。
念奴娇·九日王西樵、姜如农、程穆倩、王尔调、家伯献登慧光阁
作者：宋琬
朝代：清
体裁：词

昔人多事，把今日、名以佳名重九。青女连宵渲染作，浅碧深黄林薮。杰阁千寻，长江一泻，瓜步晴如豆。帆樯飞下，夕阳还系堤柳。休问高会龙山，参军同幕府，其人存否。古往今来属我侪，复共天涯杯酒。目送飞鸿，诗成戏马，莫放持螯手。远公微笑，醉中应恕狂叟。
念奴娇·九日王西樵姜如农程穆倩王尔调家伯献登慧光阁
作者：宋琬
朝代：清

昔人多事，把今日、名以佳名重九。青女连宵渲染作，浅碧深黄林薮。杰阁千寻，长江一泻，瓜步晴如豆。帆樯飞下，夕阳还系堤柳。休问高会龙山，参军同幕府，其人存否。古往今来属我侪，复共天涯杯酒。目闼飞鸿，诗成戏马，莫放持螯手。远公微笑，醉中应恕狂叟。
念奴娇·郭璞墓
作者：宋琬
朝代：清

弘农太守，挽羲轮三舍，乃心王室。龟策如神撩虿尾，臣命尽于今日。气作长虹，魂归华表，骨葬金鳌脊。冯夷舞罢，数声欸乃渔笛。安得温峤怀中，通天犀借我，下窥龙国。江左夷吾今在否，石马沉埋荆棘。铁瓮旌旗，金山钟磬，阅尽兴亡迹。中泠满酌，一帆高挂遥碧。
念奴娇·重过汪氏荣园
作者：宋琬
朝代：清
体裁：词

辟疆池馆，是谁剪、瓜步江流馀沚。放逐馀生双不借，重看水穷云起。怪石㟏岈，孤亭窈窕，萝薜藏山鬼。行行且止，呼童为摘苍耳。堪叹沧海桑田，洛阳金谷，转眼荆榛里。舞榭歌台真可惜，愁杀乌衣燕子。百顷清潭，十围灌木，桐又生孙矣。故人携手，为言树犹如此。
念奴娇·重过汪氏荣园
作者：宋琬
朝代：清

辟疆池馆，是谁剪、瓜步江流馀沚。放逐馀生双不借，重看水穷云起。怪石㟏岈，孤亭窈窕，萝薜藏山鬼。行行且止，呼童为摘苍耳。堪叹沧海桑田，洛阳金谷，转眼荆榛里。舞榭歌台真可惜，愁杀乌衣燕子。百顷清潭，十围灌木，酮又生孙矣。故人携手，为言树犹如此。
念奴娇·馆金陵驯象门今廿二年孙道宣以词见示赋此
作者：宋琬
朝代：清

长干西畔，记鸦藏新柳，朱楼之下。问是卢家年十五，娇小莫愁未嫁。鹦鹉笼边，侍儿教演，曾把髯奴骂。秋千时节，玉箫声在帘罅。惆怅司马清狂，横琴三弄却，凤求凰也。鼙鼓揭来人世换，都付水流花谢。修竹依然，画栏何在，俯仰馀悲吒。唾壶敲缺，不禁清泪如泻。
念奴娇·馆金陵驯象门，今廿有二年，孙道宣以词见示，赋此
作者：宋琬
朝代：清
体裁：词

长干西畔，记鸦藏新柳，朱楼之下。问是庐家年十五，娇小莫愁未嫁。鹦鹉笼边，侍儿教演，曾把髯奴骂。鞦韆时节，玉箫声在帘罅。惆怅司马清狂，横琴三弄却，凤求凰也。鼙鼓朅来人世换，都付水流花谢。修竹依然，画栏何在，俯仰馀悲咤。唾壶敲缺，不禁清泪如泻。
念奴娇·高邮怀秦少游
作者：宋琬
朝代：清
体裁：词

武安湖畔，问当日秦七，遗踪何处。水齧城根葭苇乱，鹅鸭纷纷无数。词客云亡，无人解道，山抹微云句。停桡沽酒，一樽欲酹君墓。乐府名擅无双，乌丝写罢，檀板歌金缕。同调东坡居士在，高唱大江东去。红豆抛残，白杨凋尽，郭外渔舟鼓。流萤千点，月明还绕烟树。
怀潘江如钱驭少
作者：宋琬
朝代：清
体裁：五言律诗

何地堪追忆，南徐共酒尊。名齐陆内史，人似李长源。慷慨还看剑，飘摇欲灌园。故人期共隐，频到瀼西村。
怀王敬哉
作者：宋琬
朝代：清
体裁：七言律诗

萧条岁月孰华予，行坐徘徊靡所如。刀俎堪惊身是鹿，云霄还念食无鱼。但留东海栽桑地，敢作南山种豆书。闻道宣房薪未塞，欲从太史问《河渠》。
怀王敬哉
作者：宋琬
朝代：清

萧条岁月孰华予，行步徘徊靡所如。刀俎堪惊身是鹿，云宵还念食无鱼。但留东海栽桑地，敢作南山种豆书。闻道宣房薪未塞，欲从太史问《河渠》。
怀王敬哉先生兼谢
作者：宋琬
朝代：清
体裁：七言律诗

总角流连河朔游，暮云秋月共登楼。君言自可书三策，家难何堪集百忧。共向荀门占象纬，漫云虞氏有春秋。长安车马浑如旧，回首当年泪未收。
恭和大司寇白夫子见贻二首·其一
作者：宋琬
朝代：清
体裁：五言律诗

百尺龙门峻，传薪独未能。守官承素训，闻道愧良朋。几载虚函席，终身在饮冰。王程归太速，徙倚意难胜。
恭和大司寇白夫子见贻二首·其二
作者：宋琬
朝代：清
体裁：五言律诗

文章韩吏部，弟子有崔群。问俗肥如国，言酬孤竹君。塞鸿还自集，边日易为曛。衮绣何时把，空瞻五色云。
恭贺直指刘茶台
作者：宋琬
朝代：清
体裁：七言律诗

边隅再睹绣衣裳，父老携壶满渭阳。秦苑骅骝来大夏，汉家租税到西羌。蒲稍制曲歌天庙，蒟酱编年自夜郎。刘晏持筹饶远略，已知威德及遐荒。
悠然堂同赵次公大涂作
作者：宋琬
朝代：清
体裁：七言律诗

官似僧寮尽日扃，悠然一榻读书亭。檐前云与新蕉碧，台上山连大漠青。长剑陆离公子佩，十年飘泊使臣星。故人漫理将归曲，只恐难为塞客听。
悲落叶
作者：宋琬
朝代：清
体裁：古风

悲落叶，落叶纷相接。无复语流莺，飘摇舞黄蝶。朝如繁华之佳人，夕若蘼芜之弃妾。因风起，从风飞。放臣羁客那忍见，攀条揽扼空沾衣。徘徊绕故枝，柯干长乖违。凛凛岁云暮，此去将安归。悲落叶，伤心胸。愿因征鸟翼，吹我到乡中。
悼亡仆
作者：宋琬
朝代：清
体裁：五言律诗

汝病乏良药，吾贫止敝帷。却怜黄耳没，渐觉黑衣稀。妻子一时泪，主人何日归。倘能衔木石，长向海东飞。
惠山次左汇海韵
作者：宋琬
朝代：清
体裁：五言律诗

逶迤千嶂乱，拨棹入孤烟。涧道流松影，莺啼过客船。苍崖宜结屋，白袷欲栖禅。满酌云根水，渔灯听雨悬。
意难忘·为施校书宛西作
作者：宋琬
朝代：清
体裁：词

洗尽铅华。记苧萝西畔，曾浣溪纱。徵歌莺语滑，学舞燕飞斜。携暮雨、掩朝霞。别馆贮娇娃。采莲歌、魂销千载，何况夫差。婵娟偏在君家。羡朱楼罨画，杨柳藏鸦。鹍弦时一弄，羯鼓醉三挝。无限恨、向梅花。清泪染琵琶。待学他、鸱夷少伯，共泛仙槎。
意难忘·为施校书宛西作
作者：宋琬
朝代：清

洗尽铅华。记苧萝西畔，曾浣溪纱。徵歌莺语滑，学舞燕飞斜。携暮雨，掩朝霞。别馆贮娇娃。采莲歌、魂销千载，何况夫差。婵娟偏在君家。羡朱楼罨画，杨柳藏鸦。鶤弦时一弄，羯鼓醉三挞。无限恨，向梅花。清泪染琵琶。待学他、鸱夷少伯，共泛仙槎。
感怀·其一
作者：宋琬
朝代：清
体裁：古风

唶唶一双鹊，乳子青槐梢。雄鸠尔何厉，夺彼新营巢。翮短力不抗，绕树空呶呶。眷我蓬室居，亦在东山坳。十年滞行役，风雨漂重茅。鼫鼠一不熏，跋扈今如猫。
感怀·其一
作者：宋琬
朝代：清
体裁：古风

鹪鹩虽小禽，不肯栖危枝。雄鸡断其尾，窃恐将为牺。荣瘁无定辙，祸福还相基。柱下有犹龙，所贵守吾雌。奈何今之人，翘翘忘此规。临岐空叹息，羽括何由追。
感怀·其三
作者：宋琬
朝代：清
体裁：古风

小草生幽崖，何时晞阳春。菤葹抱苦心，鹖鸟思天晨。圣皇布嘉德，惠鲜哀茕民。玺书贲原隰，六辔交駪駪。眚灾荷解网，遗此粪土臣。荆玉苟未剖，孰能别伪真。曜灵回馀光，我生岂终沦。斯言还自慰，掩泪鼻酸辛。
感怀·其三
作者：宋琬
朝代：清
体裁：古风

招摇指东北，白草何茫茫。雪霜深至骭，客子寒无裳。夜长烛不继，鬼火森幽房。魍魉露一脚，跳啸立人旁。见之了无畏，憎其丑且尪。安得晨风翼，驾言归故乡。
感怀·其二
作者：宋琬
朝代：清
体裁：古风

烈火或遗林，安波有骇舟。岂必太行险，乃足摧双辀。嗟我入犴狴，百日仍淹留。不惜憔悴苦，但问罪所由。愧无曾参操，素杼已见投。苍天察区区，谁哉此为谋。
感怀·其二
作者：宋琬
朝代：清
体裁：古风

重门昼击柝，栝柏肃以阴。朔风鸣枯条，落日鸱鸮吟。我来宁不久，仓庚翔中林。晨兴驱老仆，粥卖及衣簪。含情望其至，跫然闻乡音。好言相慰藉，浊酒三四斟。亮知非骨肉，聊用开吾襟。
感怀·其五
作者：宋琬
朝代：清
体裁：古风

鹡鸰飞摇摇，悲鸣何徘徊。恻恻念同生，跋涉登崔巍。乡关日引领，不谓音书乖。道路纷豺狼，冲惕盈中怀。愿言加餐饭，勿为心摧颓。天威宁久赫，阊阖今方开。中田蔓葛藟，生死相与偕。
感怀·其四
作者：宋琬
朝代：清
体裁：古风

昔在狼狈初，金铁贯两肘。家人乃星离，仓皇各奔走。须臾不自谋，形骸竟何有。急难夫为谁，赖我二三友。谁云鲍叔牙，此义今遂朽。木瓜古有篇，报之以琼玖。抚心审未能，长歌愧颜厚。
感皇恩·冤系二年一朝解网感荷天恩歌以代泣时癸卯十一月朔三日也
作者：宋琬
朝代：清

雪窖与冰天，孤臣泣血。鱼钥沉沉隔双阙。修罗劫满，等到乌头如雪。九重消息好，皋陶曰。幡下驺虞，鸡竿载揭。喜极沾巾转呜咽。妻孥相告，今日鹳鸣于垤。黄粱刚梦醒，炊还热。
感皇恩·冤系二年，一朝解网，感荷天恩，歌以代泣，时癸卯十一月朔三日也
作者：宋琬
朝代：清
体裁：词

雪窖与冰天，孤臣泣血。鱼钥沉沉隔双阙。修罗劫满，等到乌头如雪。九重消息好，皋陶曰。幡下驺虞，鸡竿载揭。喜极沾巾转呜咽。妻孥相告，今日鹤鸣于垤。黄粱刚梦醒，炊还热。
慰董榕庵丧子
作者：宋琬
朝代：清
体裁：七言律诗

故人何事二毛侵，叹息阶前玉树林。我爱枚皋曾拊掌，君如庾信独伤心。鹓雏未长魂归海，鹤子犹疑影在阴。天上石麟重抱送，金镮留得不须寻。
戎装美人灯·其一
作者：宋琬
朝代：清
体裁：七言律诗

未笑先防下蔡迷，健儿装束映青藜。蛮靴窄窄裁冰剪，羽葆辉辉缀火齐。似窃兵符来卧内，应无魂梦到辽西。裂缯举燧千年后，又见宫娃拊鼓鼙。
戎装美人灯·其三
作者：宋琬
朝代：清
体裁：七言律诗

香阁由来赋小戎，兰皋仍复怨飞蓬。腰悬锦带鱼肠艳，步印金莲凤胫红。皎皎何须云母幛，珊珊长傍蕊珠宫。东皇欲报暾将出，宝炬先驱女侍中。
戎装美人灯·其二
作者：宋琬
朝代：清
体裁：七言律诗

螓首鸦黄插鵔鸃，鳌山峰外逞腰支。文姬千里从征日，红线三更入魏时。懒著霓裳奔月窟，易倾烛泪怯风姨。上元何处停鸾驭，只在明星玉女祠。